Zamenik gradonačelnika Vesić uručio ključeve novih vozila Centru | Centar za smeštaj i dnevni boravak dece i omladine ometene u razvoju Beograd\nPočetna » Vesti » Zamenik gradonačelnika Vesić uručio ključeve novih vozila Centru\nZamenik gradonačelnika Beograda Goran Vesić uručio je danas na platou ispred Starog dvora ključeve dva nova kombi vozila Centru. Događaju su prisustvovali sekretarka za socijalnu zaštitu Nataša Stanisavljević i direktor Centra za smeštaj i dnevni boravak dece i omladine sa smetnjama u razvoju Petar Jordanov.\nVesić je podsetio da su Grad Beograd i sve druge lokalne samouprave, kao i Republika Srbija, smanjili budžete zbog pandemije virusa korona, ali da su izdaci za ustanove socijalne zaštite, kao i obrazovanje i dečju zaštitu, ostali nepromenjeni.\n– Trudimo se da u tim oblastima zadržimo nivo davanja koji je bio aktuelan na početku godine, pre početka pandemije i svega što je usledilo. Upravo zbog toga jedan od projekata koje nismo želeli da zaustavimo jeste nabavka vozila za Centar za smeštaj i dnevni boravak dece i omladine sa smetnjama u razvoju. U pitanju su dva kombi vozila i sada ovaj centar raspolaže sa 15 ovakvih vozila. Centar za smeštaj i dnevni boravak dece i omladine sa smetnjama u razvoju vodi brigu o oko 600 korisnika u ukupno 15 objekata – rekao je Vesić.\nPrema njegovim rečima, u centralnim delovima grada prevoz korisnika ove ustanove obavlja se autobusima koje obezbeđuje JKP GSP „Beograd”, dok je u prigradskim naseljima tu obavezu na sebe preuzeo Grad Beograd, odnosno Centar za smeštaj i dnevni boravak dece i omladine sa smetnjama u razvoju.\n– U poslednje četiri godine kupljeno je ili dobijeno donacijama sedam od pomenutih 15 vozila koje Centar ima na raspolaganju, što znači da je polovina voznog parka obnovljena u tom periodu. Iskoristiću ovu priliku da pozovem sve kompanije koje posluju na teritoriji Beograda i koje su društveno odgovorne, da se uključe u akciju nabavke vozila za ustanove socijalne zaštite. U pitanju je osetljiva kategorija našeg društva i svi bi trebalo da uložimo dodatni napor kako bi korisnici ustanova socijalne zaštite videli da su apsolutno zaštićeni i da društvo misli na njih – dodao je Vesić.\nOn je istakao da je gradu Beogradu potrebno još ovakvih vozila i pozvao kompanije koje uspešno posluju da se uključe u ovu akciju.\n– Razumem i činjenicu da je i njihovo poslovanje bilo ugroženo pandemijom, ali se nadam da će nakon normalizacije situacije pronaći način da pomognu rad Centra za smeštaj i dnevni boravak dece i omladine sa smetnjama u razvoju, kupovinom vozila ili na neki drugi način. Na taj način bi deci, korisnicima usluga Centra, omogućili veći komfor, udobniji i sigurniji prevoz – poručio je Vesić.\nSekretarka za socijalnu zaštitu Nataša Stanisavljević zahvalila je zameniku gradonačelnika na podršci za unapređivanje rada Centra za smeštaj i dnevni boravak dece i omladine sa smetnjama u razvoju i poručila da će dva nova kombi vozila konkretno značiti bolje uslove za korisnike.\nOna je podsetila da Grad Beograd pruža kompletnu uslugu koisnicima boravka, koja počinje tako što se korisnici kombijem prevoze od svojih domova do dnevnog boravka, a zatim nakon provedenog vremena u boravku istim vozilom vraćaju kući.\n– Uslugama dajemo podršku porodicama, jer smanjujemo njihove obaveze i štedimo njihovo vreme kako bi mogli da ga provode kvalitetnije. U narednom periodu u budžetu Sekretarijata za socijalnu zaštitu planirano je i dalje unapređenje usluge, kada su u pitanju dnevni boravci i zaštita osoba sa invaliditetom – navela je Nataša Stanisavljević.\nDirektor Centra za smeštaj i dnevni boravak dece i omladine sa smetnjama u razvoju Petar Jordanov primio je ključeve vozila i precizirao da su u pitanju kombi vozila marke Opel-Vivaro.


Marić: Prioritet povećanje transparentnosti rada Ministarstva | EUME\nNaslovnica Info Press info Marić: Prioritet povećanje transparentnosti rada Ministarstva\nMarić: Prioritet povećanje transparentnosti rada Ministarstva\nMinistar rada i socijalnog staranja Boris Marić susreo se danas sa Nikolom Bertolinijem, šefom sektora za regionalnu saradnju u Generalnom direktoratu za politiku susjedstva i proširenje Evropske komisije i Nj.E. ambasadorom Mitjom Drobničem, šefom Delegacije Evropske unije u Crnoj Gori.\nU prvom dijelu sastanka bilo je riječi o Sporazumu o fer i slobodnim izborima u okviru kojeg je ministar Marić članove Delegacije upoznao sa prioritetima u ovoj oblasti. Ministar je kao prioritete u svom radu naveo povećanje transparentnosti rada Ministarstva i formalizovanje procedura za primanje zahtjeva građana, kroz reformu upravnog postupka. U skladu sa tim, ministar je najavio podizanje efikasnosti i efektivnosti državne uprave na veći nivo.\nDrugi dio sastanka bio je posvećen Regionalnom stambenom programu, u okviru kojeg je ministar Marić najavio pripremu detaljne analize ranjivih lica koje su u stanju potrebe za stambenim zbrinjavanjem, kako bi im se obezbijedila podrška u okviru ovog projekta.\nRegionalna stambeni program zajednička je inicijativa između Crne Gore, Bosne i Hercegovine, Hrvatske i Srbije koji podržava Evropska unija i drugi donatori. Program će, između ostalog, obezbijediti održiva stambena rješenja za 74.000 izbjeglih i interno raseljenih lica. U Crnoj Gori je u toku izgradnja 276 stambenih jedinica i Dom starih u Pljevljima.\nNa sastanku je postignuta saglasnost o formiranju radnih grupa za izradu Zakona o socijalnom preduzetništvu i izmjeni Zakona o volonterizmu. Ministar je takođe najavio kontinuiranu saradnju sa nevladinim organizacijama, kako bi se poboljšali mehanizmi za prepoznavanje funkcija civilnog društva i ojačale javne politike.


Za 100 dana od DAEŠ-a preuzeta kontrola nad 217 naselja u Siriji - 15.01.2016, Sputnik Srbija\nZa 100 dana od DAEŠ-a preuzeta kontrola nad 217 naselja u Siriji\nZa 100 dana ruske vazdušne operacije u Siriji od DAEŠ-a (takozvane Islamske države) je oduzeto 217 naselja, saopštilo je Ministarstvo odbrane Rusije. 15.01.2016, Sputnik Srbija\ndaeš, sirija, vesti\n© Russian Defense Ministry / Uđi u foto-galerijuBrifing Ministarstva odbrane Ruske Federacije\nZa 100 dana ruske vazdušne operacije u Siriji od DAEŠ-a (takozvane Islamske države) je oduzeto 217 naselja, saopštilo je Ministarstvo odbrane Rusije.\nPrema podacima ovog ministarstva, ruska avijacija izvela je 5.662 borbena leta, a 97 objekata infrastrukture DAEŠ-a u Siriji bilo je meta krstarećih raketa.\nDejstva ruske avijacije primoravaju teroriste u Siriji da deluju u uslovima nedostatka goriva, municije i hrane, rekao je načelnik Glavne operativne uprave Generalštaba Rusije Sergej Rudskoj na konferenciji za novinare.\nPrema njegovim rečima, odredi sirijske opozicije koji se bore protiv DAEŠ-a zajedno s vladinom vojskom broje već više od 10.500 ljudi. Takođe je saopšteno da informacije o svakom petom cilju Rusija dobija od lokalne opozicije.\n15 Januar 2016, 11:37\n„Sve veću ulogu u borbi protiv terorista u Siriji igraju snage demokratske sirijske opozicije, koje rade zajedno s odredima vladine armije. U ovom trenutku njih je oko 10.500“, rekao je Rudskoj.\nRusija je uspostavila dijalog s odredima patriotski nastrojene koalicije u Siriji, a opozicionari predaju podatke o koordinatama terorista, saopštili su predstavnici Ministarstva odbrane Rusije.\nOn je dodao da su u poslednjih nekoliko dana odredi sirijske demokratske armije savladali 108 kilometara i oslobodili četiri naselja.\nZvanični predstavnik Ministarstva odbrane Rusije Igor Konašenkov ponovo je naglasio da ruska avijacija u Siriji položaje terorista bombarduje samo kada se potvrde informacije preko nekoliko kanala.\nRusija: Obezbediti dostavu humanitarne pomoći u Siriji\n15 Januar 2016, 12:19\n„Skrećem vašu pažnju na to da se napadi naše avijacije u Siriji izvode po objektima terorista samo kada se potvrde informacije preko nekoliko kanala. U slučaju rizika za život mirnih građana, napadi na takve ciljeve se ne izvode“, rekao je general.\nPrema njegovim rečima, to i jeste osnovna razlika načina delovanja ruske avijacije u Siriji od koalicije koju predvode SAD.\n„Prema rečima dopisnika Si-En-Ena u Pentagonu Barbare Star, tamo joj je rečeno da američka komanda odlučuje da bombarduje uz uslov da broj poginulih civila ne premaši 50. Kako se kaže, osetite razliku. Naša avijacija uz verovatnoću pogibije civila čak i ne planira vazdušne napade“, naveo je Konašenkov.\nRusija je spremna samostalno da informiše javnost o rezultatima vazdušnih napada zapadne koalicije na čelu sa SAD u Siriji, kako bi izbegla falsifikovanja raznih vrsta, rekao je Konašenkov.\n„U slučaju da naše kolege prećutkuju rezultate svog bombardovanja u Siriji moraćemo sami da informišemo javnost o ovim činjenicama. Ako neko do sada to nije shvatio, šteta", rekao je Konašenkov.


Opština Bojnik podržala 9 medijskih projekata | Televizija Leskovac\nPredsednik opštine Bojnik Nebojša Nenadović, potpisao je ugovore sa predstavnicima medija, čiji su projekti prošli na Konkursu za sufinansiranje medijskih sadržaja za ostvarivanje javnog intersa u oblasti javnog informisanja na teritoriji ove lokalne samouprave. Odlukom stručne komisije, sa dva ukupno miliona dinara biće podržano 9 medijskih kuća.\nNa svečanoj dodeli ugovora, predsednik opštine Bojnik čestitao je svim medijskim kućama kojima je odobreno finansiranje po projektu i poželeo dalju uspešnu saradnju. On je naglasio da će se sa realizacijom ovog javnog konkursa u 2021.godini krenuti znatno ranije.\nNa pomenutom konkursu najviši iznos, u visini od 700 hiljada dinara pripao je Televiziji 4S, portal Infocentar jug Medveđa i Televizija Leskovac dobili su istu sumu od po 250 hiljada dinara, a portal Jugmedia 200 hiljada. Po osnovu konkursa 150 hiljada dinara, pripalo je firmi Računarsko programiranje Radan soft Brestovac, po 140 hiljada portalu Vesti i oglasi juga i niškoj pi ar agenciji Helloanimation, 120 hiljada Radiju 016 i 50 hiljada protalu Jugsport.\nTags: Bojnik, konkurs, mediji


Nova knjiga Džulijana Asanža u Srbiji\nBeogradska izdavačka kuća „Albion buks“ objavila je novu knjigu osnivača sajta „Vikiliks“ Džulijana Asanža pod nazivom „Kad je Google sreo Wikileaks“ i predstaviće je sutra u Beogradu.\nU knjizi „Kad je Google sreo Wikileaks“ osnivač najveće svetske uzbunjivačke platforme Džulijan Asanž opisuje svoj susret sa izvršnim direktorom kompanije Gugl Erikom Šmitom. Postavio je i pitanje – na koji način je najveći svetski pretraživač postao najefikasnije sredstvo praćenja pojedinaca, objavio je izdavač.\nKako čelnici Gugla tesno saradjuju sa američkom vladom i kako im omogućavaju pritup mnogim privatnim i zaštićenim informacijama? Zašto Gugl troši više na lobiranje u Vašingtonu od vodećih firmi koje saradjuju sa vojskom, neka su od pitanja kojima se Asanž bavi u novoj knjizi.\n„Albion buks“ je do sada objavio još dve knjige Džulijana Asanža – „Neautorizovana biografija“ i „Sajferpanks“.\nNa sutrašnjoj promociji knjige, u podne u beogradskom Medija centru govoriće, izmedju ostalih i poverenik za informacije od javnog značaja Rodoljub Šabić.


U borbi protiv visokotehnološkog kriminala policija uspela da postavi bezbednosni štit oko države – Balkanekspresrb.rs\nSTEFANOVIĆ JE ISTAKAO DA JE CILJ „PAMETNIH GRADOVA“ DA SE OSIGURA BOLJI KVALITET ŽIVOTA GRAĐANA KROZ UPOTREBU NOVIH TEHNOLOGIJA, JER SE NA TAJ NAČIN ŠTEDI VREME I NOVAC, OMOGUĆAVA LAKŠI PRISTUP DRŽAVNIM ORGANIMA, BRŽE IZDAVANJE DOKUMENATA, EFIKASNIJA KOMUNIKACIJA PUTEM INFORMACIONIH MREŽA\nMINISTAR unutrašnjih poslova Srbije dr Nebojša Stefanović izjavio je danas u beogradskom „Sava centru“ da je srpska policija u borbi protiv visokotehnološkog kriminala uspela da postavi bezbednosni štit oko države i dece i da je jedan od prioriteta Ministarstva da pruži maksimalnu bezbednost građanima u informatičkoj sferi.\n„Važno je da se svaki čovek oseća komforno i bezbedno koristeći te prednosti novog sveta. Policija mora da pošalje jasan signal svima oni koji planiraju da iskoriste ovaj vid komunikacije kako bi ugrozili bezbednot građana, njihovu imovinu – Ministarstvo unutrašnjih poslova neće dozvoliti da bilo ko zloupotrebljava decu, imovine građana i intenzvino će se boriti protiv toga“, poručio je Stefanović na predavanju „Pametni gradovi“ koje je organizovala Internacionalna policijska asocijacija.\n“Uspeli smo da postavimo veliki bezbednosni štit oko zemlje i dece i da budemo korak ispred kriminalaca, a ne da jurimo za njima”, rekao je Stefanović i naglasio značaj međunarodne saradnje u toj oblasti koja doprinosi efikasijem radu srpske policije.\nMinistar policije je, među akcija koje su sprovedene, izdvojio veliku međunarodnu akciju koju je vodio američki FBI. U njoj je učestvovala i srpska policija, i uhapšeno je 62 osobe, među kojima i troje srpskih državljana, koji se sumnjiče da su bili članovi nekoliko kriminalnih Internet foruma. Oni su bili jedni od administratora za probijanje bezbednosnih sistema banaka, krađu elektronskih podataka sa platnih kartica, kreiranja anonimnih komunikacija na internetu i pravljenja i unošenja računarskih virusa u računare.\nStefanović je istakao da je cilj „pametnih gradova“ da se osigura bolji kvalitet života građana kroz upotrebu novih tehnologija, jer se na taj način štedi vreme i novac, omogućava lakši pristup državnim organima, brže izdavanje dokumenata, efikasnija komunikacija putem informacionih mreža.\nPrema njegovim rečima, u tom procesu važnu ulogu igra Ministarstvo unutrašnjih poslova koje, imajući u vidu rizike koji mogu nastati od visokotehnološkog kriminala uspostavljanjem „pametnih gradova“, kao i šteta koju ovaj vid kriminala donosi, treba da osigura maksimalnu bezbednost.\n„Pored zaštite infrastrukture, naš zadatak je da zaštitimo život svakog građanina, ali važno nam je zaštitimo maloletna lica i decu, jer je njihova bezbednost u informacionom prostoru od ključnog značaja za njihov prosperitet i poverenje koje mogu imati u informatički svet i osećaj bezbednosti koji mogu imati oni i njihovi roditelji“, rekao je ministar policije.\nStefanović je podsetio da je Ministarstvo unutrašnjih poslova 2010. godine pokrenulo opsežnu akciju „Armagedon“, koja za cilj ima suzbijanje krivičnih dela vezanih za seksualnu zloupotrebu maloletnih lica i dece na internetu.\nOd početka akcije „Armagedon“, kako je rekao Stefanović, podneto je ukupno 144 krivične prijave protiv 144 počinioca krivičnih dela, a samo u toku 2015. godine podnete su 44 krivične prijave zbog krivičnih dela u ovoj oblasti.\n“To je neslavni rekord – dobar za rad policije, ali nažalost neslavan, jer ima puno lica koja bi da decu zloupotrebe na takav način”, rekao je Stefanović.\nMinistar je zaključio da bez sigurnog informacionog društva nema ni ekonomskog ni društvenog napretka. ♦\nTagskriminal na internetu


Odeljenje za upravljanje aktivom i pasivom i finansiranjem banke - Raiffeisen Banka\nPočetnaPravna licaFinansijska tržišta i investiciono bankarstvoFinansijska tržištaOdeljenje za upravljanje aktivom i pasivom i finansiranjem banke\nOdeljenje za upravljanje aktivom i pasivom i finansiranjem banke nadležno je za profesionalno upravljanje aktivom i pasivom banke (likvidnošću i strukturnim parametrima) u okviru propisanih limita, pri čemu radeći te poslove teži optimizaciji profita.\nJedan od primarnih zadataka odeljenja za upravljanje aktivom i pasivom i finansiranjem banke u Sektoru sredstava i investicionog bankarstva je da obezbedi dodatne izvore sredstava (kratkoročne i dugoročne) za potrebe plasmana korporativnim, SME klijentima i stanovništvu. Uz snažnu podršku Raiffeisen International-a, razvili smo saradnju sa međunarodnim institucijama kao što su grupacija Svetske banke, EBRD, EFSE, EIB i KfW grupa.\nZa potrebe naših korporativnih klijenata zaključujemo bilateralne trgovinske linije sa stranim komercijalnim bankama.\nOtvaranje Loro i Nostro računa sa stranim korespondentima obezbeđuje podršku za različite tipove usluga kao što su međunarodna plaćanja, aktivnosti u kreditnim poslovima sa inostranstvom, investicionom bankarstvu i usluge iz domena sredstava.


APEL POVODOM POČETKA SEZONE UPOTREBE MOTOCIKALA I MOPEDA\nImajući u vidu da proleće donosi i početak moto sezone i da se očekuje veći broj motociklista i mopedista na putevima, kao i povećan intezitet saobraćaja apelujemo kako na vozače motocikala i mopeda da poštuju propise, tako i na vozače drugih vozila da obrate pažnju na motocikliste i mopediste. Posle duže pauze i višemesečnog odmora od vožnje motocikla i mopeda, važno je da se vozači podsete i osveže potrebna znanja i veštine za bezbedno upravljanje ovim vozilima.\nU svakoj devetoj saobraćajnoj nezgodi sa poginulim licima učestvovao je moped ili motocikl. U poslednjih pet godina svi poginuli vozači motocikala bili su muškog pola. Oko 61% poginulih mopedista je starije od 45 godina. Sa druge strane skoro 57% poginulih motociklista pripada starosnoj kategoriji između 19 i 35 godina starosti.\n· izvođenje nepropisnih radnji i nepropisno uključivanje u saobraćaj,\n· upravljanje vozilom pod dejstvom alkohola,\n· nepropisno preticanje i\n· neustupanje prvenstva prolaza.\nKako bi bezbedno učestvovali u saobraćaju, vozači i putnici na motociklima i mopedima moraju da koriste homologovane zaštitne kacige (fullface), odgovarajuće veličine i propisno zakopčane, kao i štitnike za ekstremitete, i ostalu zaštitnu opremu. Poželjno je odabrati zaštitnu opremu što uočljivijih boja, koja sadrži retroreflektujuće materijale na sebi. Napominjemo da procenat upotrebe zaštitnih kaciga u Srbiji još uvek nije na zadovoljavajućem nivou, jer 88,8 % motociklista i 69,6% mopedista koristi kacigu.\nSkrećemo pažnju i roditeljima da svojoj deci onemoguće potpuno slobodno i nekontrolisano korišćenje ovih vozila, kojom prilikom se zbog neznanja propisa, nedovoljne veštine za upravljanje ili želje za dokazivanjem među vršnjacima, nerazumno krše propisi uz tragične posledice. Činjenica je da pozitivni propisi predviđaju i odgovornost roditelja za prekršaje koje učini maloletnik, ali ova kazna je beznačajna ukoliko nepropisno ponašanje za posledicu ima gubitak života ili trajnu invalidnost.\nAgencija za bezbednost saobraćaja u narednom periodu nastavlja sprovođenje Treninga bezbedne vožnje.\nPovodom izmena Zakona o bezbednosti saobraćaja, ovim putem ističemo izmenu člana 268. čijom izmenom se daje mogućnost registracije motorizovanih dvotočkaša na period kraći od jedne godine, a duži od jednog meseca. Ovim putem Vam član 268. u celosti dostavljamo :\nZa registrovano vozilo izdaju se saobraćajna dozvola, registarske tablice i registraciona nalepnica. U saobraćaju na putu mogu da učestvuju samo motorna i priključna vozila za koje su izdati saobraćajna dozvola, registarske tablice i registraciona nalepnica. Motorno i priključno vozilo ne sme da učestvuje u saobraćaju na putu nakon isteka roka važenja registracione nalepnice.\n4) radi sprovođenja propisanog carinskog postupka,\n5) priključna vozila za traktor namenjena za obavljanje radova.\nZa vozila iz stava 2. tač. 1)−4) ovog člana izdaju se tablice za privremeno označavanje i potvrda o njihovom korišćenju sa rokom važenja najduže 15 dana.\nZa novoproizvedena vozila kojima se obavlja probna vožnja radi ispitivanja ili prikazivanja svojstava izdaju se metalne tablice sa rokom važenja od jedne godine.\nRegistracionu nalepnicu može izdavati i pravno lice koje je ovlašćeno za vršenje tehničkog pregleda vozila i koje dobije ovlašćenje od Ministarstva unutrašnjih poslova za vršenje tih poslova. Ukoliko je pravnom licu, do datuma podnošenja zahteva za dobijanje ovlašćenja za izdavanje registracionih nalepnica, oduzimano ovlašćenje za izdavanje registracionih nalepnica više od dva puta za poslednjih 10 godina, ovlašćenje se neće izdati. Pravnom licu ovlašćenom da izdaje registracione nalepnice ovlašćenje prestaje ako iz bilo kog razloga prestane da obavlja poslove vršenja tehničkog pregleda vozila, odnosno prestane da ispunjava propisane uslove na osnovu kojih mu je ovlašćenje dato, o čemu se donosi rešenje.\nIzuzetno od odredaba stava 8. ovog člana, na zahtev vlasnika ili korisnika, registraciona nalepnica se izdaje na kraći vremenski period koji ne može biti kraći od jednog meseca za:\n2) motorna ili priključna vozila koja nisu prvenstveno namenjena za učestvovanje u saobraćaju\n3) moped, laki tricikl, motocikl, teški tricikl, laki četvorocikl i otvoreni teški četvorockl.\n4) pčelarska vozila.\nIzuzetno od odredaba stava 9. ovog člana, registraciona nalepnica se izdaje u trajnom važenju za traktore, radne mašine, priključna vozila za traktor i motokultivatore, koji podležu ponovnoj registraciji samo prilikom promene vlasnika, nosioca prava korišćenja, promene prebivališta vlasnika na teritoriju drugog registarskog područja ili drugih podataka koji se unose u saobraćajnu dozvolu.\nVlasnici traktora, radnih mašina, priključnih vozila za traktor i motokultivatora, dužni su da nakon izdavanja registracione nalepnice, svake godine obave redovan tehnički pregled, o čemu se izdaje potvrda o tehničkoj ispravnosti.\nKad upravlja vozilom vozač mora imati kod sebe saobraćajnu dozvolu, odnosno potvrdu o tehničkoj ispravnosti traktora, priključnih vozila za traktor, radnih mašina i motokultivatora i dužan je da je pokaže na zahtev ovlašćenog lica.\nPravno lice koje izdaje registracione nalepnice dužno je da to radi savesno i na propisan način.”.


RTS :: Ko guši Festival igre – oštar odgovor ministra kulture na optužbe Aje Jung\nDruštvo Ko guši Festival igre – oštar odgovor ministra kulture na optužbe Aje Jung\nutorak, 23. apr 2019, 18:41 -> 19:12\nMinistar kulture i informisanja Vladan Vukosavljević izjavio je da je direktorka Beogradskog festivala igre Aja Jung izrekla laži na njegov račun i obmanula javnost tvrdeći da se niko do sada nije toliko trudio da uguši Beogradski festival igre kao aktuelni ministar kulture.\nVladan Vukosavljević kaže da "privatni, profitni i veoma solidnog kvaliteta" festival dobija izdašna sredstva, veća nego neke veoma značajne manifestacije.\nMinistar kulture optužio je Aju Jung da vrši pritisak na Ministarstvo, te da "poteže za političkim i drugim vezama", kako bi uticala na rad ministra, Ministarstva ili komisija Ministarstva kulture i informisanja.\n"U stavu 'da se niko do sada nije toliko trudio da uguši Beogradski festival igre, kao aktuelni ministar kulture', kriju se i laž i kleveta", naglasio je Vukosavljević reagujući na optužbe koje je Jungova iznela na konferenciji za novinare.\nVukosavljević je podsetio da je Beogradski festival igre u poslednje dve godine na konkursu Ministarstva kulture i informisanja dobijao sredstva u ukupnim iznosima od po 11,5 miliona dinara, a da je Ministarstvo, iz skromnog diskrecionog fonda, taj iznos bitno uvećavalo, kako će biti i ove godine.\nMinistar ističe da Beogradski festival igre dobija od Ministarstva veći iznos nego veoma značajne manifestacije poput Bemusa, Festa, Sterijinog pozorja, Beogradskog džez festivala, Nišvila, Gitar arta i drugih.\nFestival igre finansiraju i gradski i pokrajinski sekretarijati za kulturu, takođe višemilionskim iznosima, naopmenuo je Vukosavljević.\n"Ako Jungova, uprkos tome, smatra da bi država ili Ministarstvo kulture i informisanja trebalo da pokriju sve ili skoro sve troškove Beogradskog festivala igre, a da njoj kao organizatoru ostane prihod od ulaznica, onda smo bliže logici Ostapa Bendera 'ideje naše, benzin vaš', a ne razumnoj i društveno i moralno prihvatljivoj argumentaciji", smatra Vukosavljević.\nPrema rečima ministra kulture lošu komunikaciju sa ministarstvom imaće svako ko se služi pritiscima bilo koje vrste.\n"Svako ko traži sastanke mesecima pre konkursa Ministarstva kako bi se 'dogovarao' koliko će novca da dobije, svako ko poteže za političkim i drugim vezama kako bi uticao na rad ministra, Ministarstva ili komisija Ministarstva kulture i informisanja, svako ko u medijima bez ikakvog osnova kleveće rad Ministarstva kulture i informisanja, sa njim će imati 'lošu komunikaciju', šta god to da znači na jeziku ambicioznog menadžera", istakao je Vukosavljević.\nJung: Vukosavljević ignoriše i guši festival\nAja Jung je prethodno na konferenciji za novinare posvećenoj obeležavanju Svetskog dana igre izrazila dugogodišnje neslaganje i nezadovoljstvo saradnjom sa ministrom Vukosavljevićem, navela potpuno odsustvo komunikacije i činjenicu da su prvu informaciju o sredstvima koja je festival dobio na konkursu Ministarstva dobili dve nedelje nakon završetka glavnog programa.\n"Ministar Vukosavljević je deveti ministar od kako smo počeli da planiramo i krenuli u realizaciju Beogradskog festivala igre. I svi ministri su imali različite ciljeve, ambicije i prioritete, ali se nijedan nije toliko trudio da uguši Beogradski festival igre kao on", kazala je Jungova.\nPrema njenim rečima ministar ignoriše festival koji je postao važan ne samo za našu sredinu, nego i za ceo region i Evropu.\n"On ignoriše najvažnije autore današnje umetničke igre, koregrafe poput Naharina ili Godanija, i na taj način pokazuje neverovatnu nezainteresovanost za evropske i svetske standarde, u nekom tužnom nastojanju da udovolji čaršiji", rekla je Jungova.\nJungova je navela da su kroz Festival igre, ovog proleća, domaća pozorišta prihodovala blizu sedam miliona dinara.\n"Kada bi se u Izraelu ansambl 'Batševa' našao u istom rangu ili na istom konkursu sa nekim folklornim ansamblom ili manifestacijom, to bi bio skandal", navela je Jungova.\nJungova je dodala da ne brine za budućnost festivala, jer će taj festival i njegovi dometi u oblasti savremene igre, nadživeti, kako je navela, i ministra Vukosavljevića i Vladana Vukosavljevića.


Low cost avionske karte predstavljaju pravo olakšanje kada su putovanja u pitanju, budući da po izuzetno niskim cenama može da se leti u najveće evropske i svetske gradove, i to sa regionalnih aerodroma. Jedna od najpopularnijih polaznih tačaka za veliki broj letova je Budimpešta, pa ukoliko planirate da se do ovog ili nekog drugog aerodroma u regionu prevezete automobilom, u nastavku teksta pročitajte kako da vaš automobil bude bezbedan dok se ne vratite sa putovanja.\nGde da se parkira automobil na aerodoromu u Budimpešti\nKada su low cost avio karte iz obližnjih zemalja u pitanju, najveći broj ljudi odlučuje se za kupovinu istih i polazak upravo iz mađarske prestonice - Budimpešte. U okolini međunarodnog aerodroma Franc List nalazi se nekoliko parkirališta, a prema dosadđnjim iskustvima putnika predlog je Airport Parking Center kao najpovoljnija opcija.\nAirport Parking centar nalazi se na kilometar i po udaljenosti od aerodroma, a u ponudi ima sve što je potrebno da automobil bude vezbedan tokom odsustvovanja vlasnika. Iako postoje i bliži parkinzi smešteni uz sam aerodrom, upravo Airport Parking Centar predstavlja izbor svih onih koji tragaju za što nižom cenom ove usluge.\nCenovnik Airport Parking centra\nParking je ograđen i obezbeđen kamerama, a prilikom rezervacije mesta može da se bira između otvorenog i zatvorenog parking prostora. Jedan dan na otvorenom parkingu košta oko 10 evra, dok za četiri dana treba da se plati nešto manje od 18 evra. Ukoliko se automobil ostavlja na sedam dana, cena je samo 23 evra.\nZa duži vremenski period važi cena od 30 evra za 15 dana, odnosno 50 evra za trideset dana. Cene za mesta u zatvorenom prostoru nešto su više, ali i dalje vrlo pristupačne, pa tako ovde za petnaest dana treba da se plati oko 50 evra.\nVeć prilikom rezervacije, nakon što se popuni online formular, vidljiva je cena usluge parkiranja koja uključuje i povratni transfer do aerodroma. Skrivenih troškova nema. Za parkiranje automobila na vremenski period duži od 30 dana, kao i za one koji svakog meseca koriste ove usluge, obezbeđeni su posebni uslovi i popusti.\nPrilikom same rezervacije koja se obavlja popunjavanjem online formulara, bitno je da se proveri raspoloživost parking mesta u periodu za koji je korisniku potreban, kao i da se vodi računa o vremenskom rasponu između dolaska na parking i poletanja aviona, jer automobil ne može da se ostavi dok se ne prođe kroz nekoliko administrativnih koraka na licu mesta. Preporučljivo je da se na parking dođe najkasnije 30 minuta pre vremena kada treba da se bude na aerodromu.\nPo dolasku na parking, prolazi se kroz nekoliko formalnosti gde se dobija potvrda o parkiranju koja dokazuje da ste vlasnik automobila. Na istoj potvrdi nalazi se i broj telefona koji treba da se pozove po sletanju na aerodrom nakon putovanja, pa je preporučljivo da se ovaj papir čuva na sigurnom mestu.\nAutomobil će da parkira osoblje, a na izričit zahtev korisnik to može da uradi i sam. Ukoliko je odabrano zatvoreno parking mesto, osoblje može iz bezbednosnih razloga da zatraži da se ostavi ključ automobila kod njih, u slučaju da se pojavi potreba hitnog premeštanja (na primer, u slučaju požara).\nAerodrom u Sofiji takođe ima nekoliko mogućnosti za parkiranje u blizini. Top Parking je privatni parking, jedan od najbližih aerodromu, koji je za svoje klijente i sve potrebne informacije otvoren 24 sata dnevno.\nPogodan je kako za kraći, tako i za duži boravak automobila, a bezbednost automobila garantuju video nadzor i redovne noćne patrole. Top Parking nema zatvorena parking mesta, ali je ograđen i dobro osvetljen, tako da čuvari imaju odličan pogled na sve parkirane automobile.\nRezervacija, parkiranje i cene\nRezervacija može da se izvrši online, gde se na osnovu unesenih informacija dobija i uvid u cenu usluge. Ovo je jedno od povoljnijih parkirališta u Sofiji, kada je reč o onim u neposrednoj blizini aerodroma, cene se kreću do 35 evra ako se automobil ostavlja na period do sedam dana. Troškovi za petnaest dana korišćenja usluge ovog parkinga iznose oko 60 evra.\nNakon rezervacije dobija se vaučer koji sadrži adresu parkirališta i određena uputstva. Ovaj vaučer treba da se pokaže osoblju na ulazu, a nakon parkiranja na raspolaganju je besplatna usluga transfera do aerodroma zajedno sa stvarima, ukoliko je korisnik došao između 9 i 19 časova. Ipak, transfer nije od presudne važnosti s obzirom da je aerodrom udaljen tek nekoliko minuta pešačenja od parkinga.\nAerodrom u Temišvaru u svojoj neposrednoj blizini nudi dva parkinga, Parking 1 i Parking 2. Cene se razlikuju zbog udaljenosti od aerodroma, s obzirom da je Parking 1 bliži terminalima. Oba sadrže relativno mali broj mesta, svega 285 na Parkingu 1, odnosno 316 na Parkingu 2.\nNa ovim parkinzima automobil možete da se ostavi na deset minuta ili nekoliko meseci, s tim što je za duži vremenski period neophodna pretplata unapred, uz proveru raspoloživih mesta što može da se učini i online.\nSedam dana na Parkingu 1 košta oko 70 evra, dok cena za isti period na Parkingu 2 iznosi oko 50 evra. Parkiranje u Temišvaru na duži vremenski period ne važi za povoljno, pa je to ujedno i razlog zašto sve manje vlasnika automobila odlučuje da leti sa njegovog aerodroma.\nAerodromi navedenih gradova predstavljaju najčešće polazne tačke kada su u pitanju jeftini low cost letovi. U zavisnosti od same destinacije, veliki broj naših državljana bira letove i iz Beča ukoliko su u pitanju nešto dalja odredišta ili sa bosansko-hercegovačkog aerodroma u Tuzli kada su u ponudi naročito niske cene karata. U svakom slučaju, bezbedni parkinzi mogu da se pronađu u svim ovim gradovima, iako se Budimpešta pokazala kao najpovoljnija kada je parkiranje u pitanju.


Leica FlexLine TS03 – Geokom d.o.o.\nManuelana totalna stanica za standardne poslove\nLeica FlexLine TS03 je klasična manuelna totalna stanica za standardne poslove premera, koja omogućava da svoje poslove izvršavate jednostavno i efikasno.\nBilo da ste u visokogradnji, niskogradnji, da radite poslove premera i izrade podloga – TS03 vam pomaže da se sa svojim dnevnim izazovima nosite lagano i bez problema:\nMenadžeri gradilišta imaju prednosti jer njihove geodetske ekipe uz minimalno potrebno vreme mogu da radove na projektu izvedu unutar budžeta i na vreme.\nŠefovi geodetskih ekipa se mogu pouzdati u izdržljivost proizvoda, koji omogućava da planove prave na duže vreme.\nGeodetski stručnjaci na terenu rade brže mereći veći broj tačaka u toku dana, sa manje grešaka i skoro bez potrebe za ponovnim radovima.\nLeica FlexLine: Nova generacija totalnih stanica\nNova Leica FlexLine serija je bazirana na dokazanom konceptu, koji donosi revoluciju u geodetska merenja već više od 200 godina. Za razliku od većine drugih totalnih stanica na tržištu manuelne totalne stanice iz kompanije Leica Geosystems se fokusiraju na integrisanje najvišeg dostupnog kvaliteta, najniže ukupne cene posedovanja instrumenta, i najveće izdržljivosti, donoseći korisnicima da rade sa rešenjima koja su podstaknuta realnim i korisnim primenama.\nLeica FlexField softver: Sveobuhvatan, moćan i jednostavan za korišćenje\nTS03 ima ugrađen Leica FlexField softver, intuitivan, jednostavan za korišćenje, dobro poznat softver. Vođeni procesi, i lako razumljive grafike i ikone obezbeđuju kratak period privikavanja za rad sa ovim instrumentom. Softver čini nepotrebnu interpretaciju merenih vrednosti ili teksta i garantuje brže i jednostavnije korišćenje, onda kada vam je to potrebno. Vrhunski precizan merni sistem, može da meri i na prizme i na bilo koji drugi objekat.\nNove FlexLine manuelne totalne stanice imaju vrhunske mogućnosti za podršku i servis. Active Customer Care program i myWorld korisnički portal, daje korisnicima priliku da pristupe najnovijim nadogradnjama softvera, zatraže korisničku podršku ili koriste servis za zaštitu mySecurity. Ukoliko je aktiviran servis mySecurity, mehanizam za zaključavanje onemogućava korišćenje instrumenata licima koja nisu autorizovana, ili ga trajno zaključava.\nMerite veći broja tačaka u toku radnog dana, zahvaljujući bržim mernim procedurama (beskonačni zavrtnji, triger taster, zavrtnji na obe strane instrumenta, vrhunski daljinomer i još mnogo toga), u kombinaciji sa jednostavnim a moćnim FlexField softverom. Ubrzajte obuku za rad sa instrumentom, koristite prednosti ergonomije instrumenta i pouzdanost. Smanjite greške i naknadna snimanja.


Odlukom za uvođenje sankcija Rusiji, kako bi pokušale na taj način da zaustave Ruskog predsjednika Vladimira Putina u onome što je započeo, mnoge zemlje je dovelo do toga da trpe posljedice. Ljudi su ubrzo počeli da u velikim količinama nabavljaju osnovne životne namirnice, što bi moglo bi se reći upravo dovelo do toga da prodavci i dobavljači drastično povečaju cijene.\nNjemačka najjača ekonomija Evrope, poznata je po tome da je stabilna država po mnogo čemu, a pogotovo po radnim mjestima i zapošljavanju radne snage i sve onome što pruža svima koji se tamo upute kako bi ostvarili boravak.\nMeđutim, sve ide na to da bi zbog trenutne situcije u svijetu i Njemačku moglo dovesti do velikih gubitaka radnih mjesta. U utorak su tako IG METALL, IGBCE i IG Bau zadužili sve šefove sindikata da održe jednu zajedničku konferenciju za novinare Berlina, kako bi ih upozorili na sve moguće posljedice Njemačke vlade, koja je odlučila da ubuduće smanji oslanjanje na Rusku energiju, kao neki vid sankcija ili odgovora na vojnu operaciju koju je Rusija izvršila na Ukrajinu.\npPredsjednik Njemačkog siindikata hemijskih raadnika iIGBCE, aMihael Vasilijadis se oglasio i naveo slijedeće: ‘eEksplozivne cijene energije, ali prije svega mogući embargo na gas, teško bi pogodile energetsku intenzivnu industriju, “majku industrijske mreže”.


RTS :: Zvezda slavi titulu protiv Radnika, Partizan u Subotici\nFudbal Zvezda slavi titulu protiv Radnika, Partizan u Subotici\nsubota, 06. jun 2020, 07:58 -> 08:24\nZvezda slavi titulu protiv Radnika, Partizan u Subotici\nFudbaleri Crvene zvezde u 28. kolu Linglong Superlige dočekuju ekipu Radnika (19.00), što će biti prilika da crveno-beli uz podršku navijača proslave titulu obezbeđenu u prošlom kolu. Partizan igra u Subotici protiv Spartaka (16.30).\nU subotu su na programu četiri utakmice 28. kola Linglong Superlige, a centralni događaj dana je na stadionu "Rajko Mitić", gde fudbaleri Crvene zvezde slave titulu protiv Radnika iz Subotice.\nCrveno-beli su trijumfom nad Radom u prošlom kolu obezbedili osvajanje 31. titule šampiona, a protiv ekipe iz Surdulice imaće podršku velikog broja navijača.\nDrugoplasirani Partizan gostuje u Subotici, kod ekipe Spartaka, a crno-beli žele da nastave sa dobrim igrama i dobrim rezultatima otkako se fudbal u Srbiji ponovo igra, posle pauze zbog epidemije koronavirusa.\nUjedno će ovi mečevi "večitim" rivalima biti i poslednja provera pred derbi koji se igra sledeće srede u polufinalu Kupa Srbije.\nU ostalim mečevima današnjeg programa, Javor na svom terenu dočekuje ekipu Vojvodine, koja se bori za treće mesto u šampionatu sa TSC-om iz Bačke Topole, dok ekipa Čukaričkog na Banovom brdu igra protiv Inđije.\nLinglog Superliga Srbije - 28. kolo:\n(Jovanović 54 - Lukić 6p, Silađi 66, Zec 84)\n16.30 Spartak Subotica - Partizan\n19.00 Crvena zvezda - Radnik Surdulica\n15.00 Mladost Lučani - Mačva\n15.00 Radnički Niš - Rad\n1. Crvena zvezda 72\n2. Partizan 61\n3. TSC 56\n4. Vojvodina 56\n5. Čukarički 48\n6. Radnički Niš 43\n7. Voždovac 41\n8. Spartak Subotica 40\n9. Mladost Lučani 37\n10. Radnik Surdulica 30\n11. Proleter 29\n12. Napredak 27\n13. Javor 24\n14. Inđija 19\n15. Rad 15\n16. Mačva 13


Bez potpisa i pečata 2,8 miliona KM - Moja Hercegovina\nPočetna / Bez potpisa i pečata 2,8 miliona KM\n30. Jula 2018. 13:59\nSrpska dobija Nacionalni centar za upravljanje digitalnim identitetima, a njegovo uspostavljanje koštaće građane 2,8 miliona maraka. Rezultat svega bi trebalo da bude da građani međusobne i poslove sa državnom administracijom mogu rješavati bez potpisa i pečata.\nBusinessman stamping document, Image: 295716597, License: Rights-managed, Restrictions: , Model Release: no, Credit line: Profimedia, PhotoAlto\n„To smo čekali deset godina, od kako je usvojen Zakon o elektronskom potpisu i prvi put će elektronski potpis biti široko primjenjiv u praksi. To je začetak digitalizacije Republike Srpske koja nam je neophodna. Kada završimo ovaj projekat i kada budemo izdavali digitalne certifikate na smart karticama, ljudi će posjedovati digitalni identitet, ličnu digitalu kartu. Sa tim će moći da obavljaju sve poslove elektronske uprave sa upravnim organima ali i da zaključuju ugovore elektronskim putem“,pojasnio je Rajčević.


Bžežinski: Vojna operacija u Siriji dovela u pitanje autoritet SAD - Sputnjik Srbija\n08:54 05.10.2015 (osveženo 16:19 05.10.2015) Preuzmite kraći link\nVašington ima samo jednu realnu mogućnost da zaštiti svoje interese — da ubedi Moskvu da Rusija treba da prestane sa izvođenjem vojne operacije koja negativno utiče na američki autoritet u bliskoistočnom regionu, piše Zbignjev Bžežinski u svom članku u „Fajnenšel tajmsu“.\nViše od 3.000 militanata pobeglo iz Sirije\nSaradnja Rusije, Sjedinjenih Država i niza drugih zemalja, podseća američki političar, dovela je do rešenja veoma kompleksnog pitanja — iranskog nuklearnog programa. Nakon toga, možda je neko pomislio da će sledeća faza biti rešenje sirijskog problema uz pomoć takvih učesnika kao što su Rusija i Kina, piše Bžežinski.\nUmesto toga, Moskva je krenula u vojnu kampanju koja se izvodi bez političke i taktičke saradnje sa SAD — glavnom stranom silom koja preduzima slabe pokušaje da smeni Bašara el Asada, navodi se u članku.\nBžezinski smatra da Rusija možda želi da naglasi političku slabost Amerike. S tim u vezi, sada se pod znak pitanja nalazi autoritet Sjedinjenih Država kod zemalja Bliskog istoka.\nU događajima koji se brzo razvijaju, smatra autor članka, Vašington ima samo jednu realnu mogućnost da zaštiti svoje interese — da ubedi Moskvu da Rusija treba da prestane sa izvođenjem vojne operacije koja negativno utiče na američki autoritet u bliskoistočnom regionu.\n„Rusija ima puno pravo da podržava gospodina Asada ako to želi. Međutim, svako ponavljanje proteklih događaja treba da bude praćeno kontramerama SAD“, smatra bivši savetnik američkog predsednika.\nZbignjev Bžežinski navodi da je potrebno ubediti Rusiju da zajedno radi sa Sjedinjenim Državama i da zajedno dođu do rešenja sirijske krize — problema koji se ne ograničava interesima neke države.\n„Ako se to desi, čak i ograničena američko-ruska saradnja na Bliskom istoku može dovesti do daljeg pozitivnog razvoja događaja“, zaključuje u svom članku za „Fajnenšel tajmsu“ Zbignjev Bžežinski.


utorak, 23 april 2013 13:29\nNOVI SAD – Poslanička grupa Lige socijaldemokrata Vojvodine u Skupštini Srbije podržala je Predlog zakona o izmenama i dopunama zakona o radu koji predviđa bolju zaštitu trudnica i porodilja. Kako je tokom rasprave rekao predsednik poslaničke grupe LSV u Narodnoj skupštini Bojan Kostreš, bela kuga vlada i u Srbiji i u Vojvodini. Kako je naveo, između dva popisa koja su rađena 2002. i 2012. godine, u Srbiji je 311.129 stanovnika manje, a u Vojvodini oko 115.000 građana manje, što znači da je nestao jedan Zrenjanin.\nBela kuga u Vojvodini „pojela“ jedan Zrenjanin\nKostreš je naglasio da je to problem s kojim treba da se suoči Narodna skupština. Ocenio je da nijedna žena ne sme biti diskriminisana zato što je ostala u drugom stanju i podsetio na slučaj tri Kikinđanke koje su radile u fabrici „Toza Marković“ i zbog trudnoće pri kraju pripravničkog staža dobile otkaz. Ocenio je da je veoma začuđujuća odluka suda, koji je u dva slučaja presudio u korist porodilja, a u jednom slučaju protiv.\nOn je napomenuo da je Skupština Srbije u decembru 2005. godine načinila veliku nepravdu prema trudnicama jer je tada Zakonom o zdravstvenom osiguranju doneta odluka da naknada za održavanje trudnoće bude smanjena na 65 odsto plate.\n– Mislim da je to bila jako loša i jako negativna odluka. Znam da će po važećim zakonskim rešenjima ova nepravda biti ispravljena 1. januara 2014. godine, ali šta ćemo s prethodnih osam godina, šta ćemo sa svim tim ženama i trudnicama koje su bile u problemu i koje nisu mogle da dobiju ovu naknadu na način kako je, po mišljenju LSV, trebalo da dobiju? – upitao je Kostreš.\nIstakao je da je u trenutku kada je usvajan sporni zakon on bio predsednik Skupštine AP Vojvodine, te da je vojvođanska administracija uložila velike napore da utiče na republičku administraciju da se ta odluka izmeni. Međutim, kako je rekao, u Beogradu nije bilo sluha za to, a ni Vlada AP Vojvodine nije imala mogućnosti da te probleme rešava samostalno.\nPredsednik poslaničke grupe LSV ukazao je i na to da je Liga kroz čitav niz inicijativa na lokalnom nivou pokušala da prevaziđe nastalu situaciju, te da su neke lokalne samouprave, kao što su, na primer, grad Novi Sad, opština Bela Crkva, Kikinda, Sombor, donele odluke o različitim vrstama pomoći trudnicama i porodiljama.\nNezaposlenim porodiljama u Kikindi 10.000 mesečno\nUpravo ovih dana odbornička grupa LSV uputila je zahtev Skupštini opštine Žabalj da se svim zaposlenim trudnicama s prebivalištem u toj opštini omogući puna plata dok su na održavanju trudnoće i da to bude na dnevnom redu već prve naredne sednice.\nA jedna od opština koje su prihvatile inicijativu LSV da se pomogne trudnicama i porodiljama jeste Kikinda. Ta opština je 2012. godine uvela pomoć za nezaposlene porodilje, kad su majke dobijale po 10.000 dinara tri meseca nakon porođaja. Na predlog predsednice Skupštine opštine Kikinda Đurđine Jerinkić, nezaposlene Kikinđanke koje u ovoj godini postanu mame dobijaće mesečno po 10.000 dinara sve dok njihove bebe ne napune godinu dana. Osim ovoga, sve porodilje, bez obzira na to da li su zaposlene ili nisu, dobiće roditeljski dodatak 30.000 dinara, kao jednokratnu pomoć od opštine.\nTakođe, odbornica LSV u Skupštini grada Zrenjanina Ildiko Bođo izjavila je 2. aprila da je odbornička grupa LSV ponovo pred Skupštinom Zrenjanina zahtevala da se zaposlenim trudnicama isplati puna plata dok su na održavanju trudnoće, kao i da se nezaposlenim porodiljama isplaćuje minimalna zarada dok dete ne napuni godinu dana. Ligaši su 2011. godine zatražili da Zrenjanin omogući punu platu trudnicama, ali je gradska skupština donela odluku da se poveća jednokratna naknada za sve porodilje sa 30.000 na 35.000 dinara.


Spoljni uticaji – naši izazovi\n1. Uticaj na proizvode i distribuciju\nPod uticajem javne diskusije na temu održivosti menja se i ekološka svest društva. Posledica toga je da krajnji kupac takođe želi upravljati sopstvenim doprinosom smanjivanju emisije gasova staklene bašte, koristeći setifikovane, ekološki prihvatljive proizvode\nUticaj neke organizacije u posebnoj se meri ogleda kroz proizvode te iste organizacije, pa tako i kada je reč o temi održivosti. Taj efekt dodatno pojačava promena javnog mišljenja i moguće ga je iskoristiti u pozitivne svrhe (npr. influenceri), međutim, on skriva i potencijalne opasnosti.\n3. Uticaj na logistiku\nNacionalni i evropski klimatski ciljevi sa konkretnim smernicama i uputstvima za smanjenje emisija gasova staklene bašte ulaze u pojedine privredne sektore. Izdavanje dozvola za komercijalna vozila progresivno je vezano na ograničavanje emisija štetnih gasova dok je kod proizvođača definisana obveza smanjenja flotne emisije CO2\n4. Zakon o lancima snabdevanja\nNemački zakon o lancima snabdevanja obvezuje kompanije sa više od 3.000 zaposlenih na interno i eksterno poštovanje načela održivosti i ljudskih prava. Time sam zakon dobija na internacionalizaciji, pri čemu i manja preduzeća njime mogu biti obuhvaćena. O sličnoj se zakonskoj regulativi već raspravlja i na nivou EU.\n5. Zakon o klimatskim promenama i zaštiti ozonskog omotača\n(Federalni) zakon o zaštiti klime ima za cilj sprovođenje Pariskog sporazuma o zaštiti klime i Evropskog zelenog ugovora na nacionalnom nivou. Sveobuhvatni cilj klimatske\nneutralnosti trebalo bi da se postigne, pre svega, postepenim smanjenjem emisije gasova staklene bašte i kroz programe podrške. Unutar EU, međutim, treba imati na umu i uzeti u obzir nacionalne razlike u implementaciji.\n6. Oporezivanje izvora energije s visokim nivoom CO2 emisija\nEvropski akcioni plan definiše granične vrednosti zagađenja (naročito sitne prašine). Poštovanje graničnih vrednosti odgovornost je lokalnih samouprava, a sprovodi se, između ostalog, uspostavljanjem ekoloških zona (njih više od 300 u 11 evropskih zemalja). Implementacija u Nemačkoj se sprovodi kroz primenu Saveznog zakona o kontroli emisija, a uskoro se očekuju nove oznake i proširenje zona.\nOdredbe zakona o zaštiti na radu zahtevaju kontrolu i smanjivanje izloženosti zaposlenih finoj prašini.\nNaknada za obnovljive izvore energije (Zakon o obnovljivim izvorima energije) obvezuje neprivilegovane krajnje korisnike u Nemačkoj na plaćanje naknade 6,4ct/kWh. Industrija kao i veće kompanije koje troše velike količine energije mogu zatražiti izuzeće od plaćanja ili smanjenje iznosa naknade.\nPružaoci finansijskih usluga kao i kompanije bliske tržištu kapitala od 2023. obvezne su da definišu i izveštavaju o stepenu održivosti (prema prometu/Capex/Opex) vezanom za sopsvene poslovne aktivnosti, a na osnovu taksonomije koju je uspostavila EU, u cilju sprečavanja “greenwashinga”. Odredba se odnosi na približno 50.000 kompanija sa područja EU koje će se već početkom 2023. suočiti sa novim izazovom.\nZabranjuje se upotreba neodrživih materijala i onih štetnih za životnu sredinu. To ujedno neposredno implicira i zabranu onih proizvoda koji su od tih materijala izrađeni.\n12. Zaštita predela\nZakon o zaštiti predela reguliše odn. zabranjuje prekomernu upotrebu zemljišta. Time se, naravno, ograničava i dostupnost izvora sirovina.


KAKVO POJAČANJE! U ABA ligu stigao plejmejker koji je u svom prvom NBA startu ostvario TRIPL-DABL /VIDEO/\nFoto: tonywrotenjr / Instagram\nABA liga će u sezoni koja je pred nama biti izuzetno zanimljiva.\nPoslednji u nizu zvučnih pojačanja koje su stigla u regionalno košarkaško nadmetanje je plejmejker Toni Vroten, nekadašnji NBA košarkaš koji je 2012. bio 25. pik na draftu, a sada je stigao u Zadar s kojim je potpisao jednogodišnji ugovor.\nOdabran od strane Memfisa, godinu dana kasnije prosleđen je Filadelfiji, gde je u svom prvom NBA nastupu u startnoj postavi ostvario tripl-dabl: u pobedi nad Hjustonom od 123:117 imao je 18 poena, 10 skokova i 11 asistencija.\nOvaj 198 cm visoki bek je iz sezone u sezonu bivao bolji, pa je šampionat 2014/2015 završio sa prosecima od 16,9 poena, 5,2 asistencije i 1,6 "krađe" po meču. Potom su počeli problemi sa ukrštenim ligamentima, operacijom, pa "kaljenje" u razvojnoj ligi, seldibe...\nIgrao je još malo za Filadelfiju (vratio se na NBA parket u decembru 2015, protiv Denvera, uz skromna četiri poena za 13 minuta u igri), prešao u Njujork Nikse za koje nikada nije ni zaigrao, pa se vratio u Memfis, gde opet nije dobio ni minut šanse. Rešio je da posle novih nastupa u razvojnoj NBA ligi pređe u Evropu, i to u estonski Kalev, s kojim je nastupao u VTB ligi. U njoj je u sezoni za nama ostvarivao proseke od 15,7 poena, 5,7 asistencija i 1,4 osvojene lopte po meču.


ДНЕВНИК ЗАБЛУДА: Урбанистички монструми\nDNEVNIK ZABLUDA: Urbanistički monstrumi\nU savremenom urbanizmu prisutna je pojava gde se novoprojektovane strukture nameću istorijski formiranom urbanom tkivu svojom koncepcijom, oblikovanjem i dimenzijama. Često nazvane urbanistički monstrumi, one razbijaju gradsko tkivo, uništavaju istorijski karakter i duh, razaraju prostor do te mere da prestaje da bude nosilac humanih vrednosti. Sve ono što je vekovima građeno i taloženo: istorija, kultura, tradicija, prestaje da postoji u prostoru zaposednutom savremenim urbanističkim monstrumima. Ovi gradski prostori su patogeni, nepodnošljivi za život, rad ili druge aktivnosti. Primere urbanističkih monstruma sadrže mnogi gradovi, pa i naša prestonica.\nO aktuelnom slučaju koji će izmeniti strukturu istorijskog jezgra Beograda, “Beogradu na vodi”, nedavno je objavljen tekst u magazinu “Forbs”. Tu se navodi da je ovaj megalomanski projekat, kvalifikovan: od nacionalnog značaja, zaobišao birokratske prepreke kao što je javni konkurs u Srbiji, da nije bilo postupka javne licitacije, a da su zbog njega čak promenjeni neki zakoni. Zbog svega, projekat nije dobro primljen od velikog dela stanovništva. Iako je povodom planova gradnje postojala reakcija stručne javnosti, ona je ignorisana i nije uticala na njegovu realizaciju.\nO drugom projektu, megalomanskom i neprimerenom tržnom centru na kraju Knez Mihailove ulice (na slici) koji iz korena menja urbanistički karakter istorijskog jezgra Beograda, struka nije raspravljala. Paradoksalno, njegovu kritiku nedavno je izneo filmski režiser Goran Marković. On je prekinuo ćutanje arhitekata i urbanista i progovorio o tabu temi o kojoj do sada nijednu reč nisu rekli odgovorni za projekat: Zavod za zaštitu spomenika kulture i Urbanistički zavod, pa čak ni Akademija arhitekture. Tu građevinu Marković opisuje kao “monstruma koji napreduje u srcu starog dela grada… širi se kao tumor među oronulim kućama koje predstavljaju kulturnu baštinu, prošlost ovog naselja starog nekoliko milenijuma. To je nezgrapna, pretenciozna, agresivna građevina koja preti onome što je suština Beograda.”\nNe iznenađuje da kritiku tržnog centra kod Knez Mihailove izriče poznati režiser, ali zabrinjavajuće je decenijsko ćutanje naših najznačajnijih predstavnika arhitektonske struke po tom projektu. Među inicijatorima peticija protiv “Beograda na vodi” je i sam autor ovog centra, koji do danas nije javno spomenuo svoj projekat u Knez Mihailovoj. Da li to znači da u našoj arhitekturi postoje tabu teme, autori i objekti o kojima se ne raspravlja? Kao biznis, arhitektura je uticajna koliko i politika, a posledice neslaganja ili kritikovanja tabu tema pogubne su za one koji su izvan “sistema”. Ali izgleda da je lakše i bezbolnije graktati na “Beograd na vodi”, koji su projektovali stranci, nego kritički reagovati na zablude moćnih arhitekata u sopstvenim redovima.\nMafija se pita a poznato je da su mafijaši neškolovani i iskomplexirani i da sve što rade je kič i protiv ljudskog razuma.


I Rističević podneo Predlog rezolucije o Srebrenici - Nova Borba\nI Rističević podneo Predlog rezolucije o Srebrenici\nPredsednik Narodne seljačke stranke i poslanik Marijan Rističević uputio je danas u skupštinsku proceduru Predlog rezolucije o Srebrenici.\nU Rističevićevoj rezoluciji se navodi da parlament osuđuje sve zločine u i oko Srebrenice, kao i negiranje počinjenih zločina.\nRezolucijom je predloženo i da se 11. i 12. jul odrede kao dani za sećanje na sve žrtve ratnih zločina na prostoru bivše Jugoslavije, kao i da se taj akt usvoji po hitnom postupku.\nU Predlogu rezolucije navodi se da parlament osuđuje selektivno privođenje pravdi počinioca ratnih zločina od međunarodnih i nacionalnih sudova i njihovu pristrasnost u korist bilo koje strane u ratnim sukobima na teritoriji bivše Jugoslavije.\nOsuđuje se i svako manipulisanje brojem žrtava ratnih zločina, koje ne doprinosi pomirenju međunarodima u BiH, kao i svaka "propagandna aktivnost koja ima za cilj korišćenje žrtava radi ostvarivanja političkih cljeva u BiH i regionu".\nU obrazloženju predložene rezolucije navodi se da u vremenu kad međunarodni i drugi faktori pokušavaju da ocene karakter događaja i zločina počinjenih na teritoriji BiH neophodno da i parlament iskaže svoj stav po pitanju ratnih zločina u i oko Srebrenice od 1992. do 1995. godine.\n"Obeležavanje 21. godišnjice od zločina u Srebrenici i aktivnosti pojedinih velikih sila na međunarodnoj političkoj sceni koja je preneta i na domaće političke stranke, organizacije i NVO, te ozbiljne manipulacije vezane za te zločine, izuskuju da se Narodna skupština izjasni o ratnim zločinima", navodi se u Predlogu rezolucije, koju je potpisao Rističević, koji je za poslanika izabran sa izborne liste "Aleksandar Vučić - Srbija pobeđuje".\nRanije su poslaničke grupe LDP-SDA Sandžaka i LSV-Zelena stranka uputile u skupštinsku proceduru Predlog rezolucije o genocidu u Srebrenici, s predlogom da republički parlament taj akt donese po hitnom postupku.


Činjenica da je pisac čuvenog „Aleksandrijskog kvarteta“, Lorens Darel, živeo četiri godine u Beogradu, od 1948. do 1952, ne samo da nije poznata širokoj javnosti, nego, i da jeste poznata, ne bi bila od velikog značaja za nju, pošto istorija književnosti nije nešto što izaziva atraktivnost i komercijalnost, a i političke afere iz vremena SFRJ malo koga danas uzbuđuju. Ipak, (malo)brojni, malo je reći čitaoci, već, obožavaoci, ovog čudesnog „kvarteta“ na preko 1000 strana, izvesno bi mogli biti zainteresovani da saznaju još ponešto o životu jednog od najznačajnijih pisaca 20. veka, a posebno o okolnostima njegovog boravka u našem glavnom gradu. Goran Marković, poznati i cenjeni reditelj, koji iza sebe ima nekoliko knjiga proze, odlučio se da o Darelovoj diplomatskoj misiji u Beogradu u vreme Informbiroa progovori kroz formu romana. Praveći naslovom svog romana svojevrsni dijalog sa naslovom najvažnijeg Darelovog dela, Marković sugeriše „beogradsko“ poreklo nastanka ovog grandioznog romana. Svoju pretpostavnku ne zasniva samo na činjenici da je u godinama koje neposredno prethode objavljivanju prvog toma „Kvarteta“ Darel proveo u Beogradu, već i indicijama da su odnosi opisani u njemu imali preduslov u relacijama nastalim u piščevom životu tokom njegovih beogradskih godina.\n(Pseudo)dokumentarnost Markovićevog romana o Lorensu Darelu ne ogleda se samo odabaranom narativnom tehnikom sastavljenom od naizmeničnog iznošenja diplomatske prepiske britanskog ambasadora u Beogradu i Ministarstva spoljnih poslova Velike Britanije, šifrovanih depeša britanske službe MI6 i operativca na terenu u SFRJ pod kodnim imenom Ribar, te policijskih izveštaja Udbinih agenata i dnevničkih zapisa golootočke zarobljenice Vere, već i ukidanjem granice između građanske ličnosti autora romana Gorana Markovića i fiktivnog pripovedača-kreatora romana. Epilog romana, u kojem se prvi put čuje glas pripovedača – sakupljača i sastavljača prikupljene građe, dobija, tako, funkciju pojačavanja verodostojnosti iznesene priče, jer se u njemu navovode podaci o izvorima dobijenog materijala, procesu sastavljanja priče, u čemu važnu ulogu u povezivanju svih tih dokumenata, velikog Darelovog romana i samog Darela, dobija niko drugi do autorov otac, poznati i omiljeni glumac, Rade Marković. Pored verodostojnosti, njegovo uzgredno pojavljivanje u samom tkivu Markovićevog romana u funkciji je povezivanja umetnosti i umentika, koga stariji Marković simbolizuje, sa špijunskim poslovima, što je zajednička paradigma „Aleksandrijskog kvarteta“ i „Beogradskog tria“.\nLjubavni trougao, ili trio, ovog romana, koji čine Markovićev književni junak Lorens Darel, njegova nastavnica srpskohrvatskog jezika Vera Tankosić i njen suprug Bora, staljinsita i informbiroovac-golootočanin, građen je istovremeno kao glavno motivaciono čvorište ali i kao pseudobiografsko utemeljenje i praizvor monumentalnog književnog, aleksandrijskog ljubavnog četvorougla. Uplitanje politike i visoke špijunaže u bračne i preljubničke odnose, što pokreće radnju „Aleksandrijskog kvarteta“, u „Beogradskom triju“ dobija tragičku dimenziju budući da biva primenjeno na lokalne političko-istorijske okolnosti, iskazane informbiroovskim procesom i interniranjem često nedužnih ljudi u logore za političko prevaspitavanje na Golom otoku i ostrvu Sveti Grgur.\nMada se ovim romanom upisao u listu književnih ostvarenja o Golom otoku, Goran Marković, za razliku od svojih prethodnika koji su o ovoj temi pisali iz neposrednog iskustva, uvodeći lik engleskog pisca i špijuna Lorensa Darela i gradeći ga pomalo komičkim elementima, pravi svojevrsnu ironijsku distancu od ovog perioda naše političke istorije, preispitujući je tako na jedan nov način, ali vodeći sve vreme računa o poštovanju patnje onih koji su od te politike stradali.


Nastavljeni sastanci sa predstavnicima NVO\nDirektorica Agencije za sprječavanje korupcije Jelena Perović sa saradnicima, sastala se 30. septembra sa predstavnicima nevladinih organizacija Centar za demokratsku tranziciju - CDT i Centar za monitoring i istraživanje - CEMI.\nNa sastanku, koji je održan u cilju daljeg jačanja saradnje Agencije i NVO sektora u prevenciji korupcije, prezentovane su aktuelne aktivnosti Agencije, sa posebnim osvrtom na kontrolu finansiranja kampanje za izbore održane 30. avgusta, a razmijenjeni su i prijedlozi za dalju i snažniju međusobnu saradnju.\nAgencija prepoznaje NVO sektor kao važnog partnere u prevenciji korupcije te će, kao i do sada, nastaviti da podržava svaki vid međusobne saradnje na tom planu, a koji doprinosi jačanju antikorupcijskih mehanizama u Crnoj Gori.\nPodsjećamo, prethodne sedmice održani su sastanci sa predstavnicima nevladinih organizacija Centar za građansko obrazovanje – CGO i Centar za razvoj nevladinih organizacija – CRNVO. Agencija poziva sve zainteresovane subjekte u NVO sektoru da nam se obrate ukoliko imaju konkretne prijedloge za saradnju u prevenciji korupcije.


Medalje i titule – SD RADNIČKI\nZa ovih 99 godina ekipe Sportskog društva Radnički osvojile su 39 ekipnih seniorskih titula državnog prvaka i 22 Kupa Jugoslavije (u rukometu, boksu, košarci, odbojci, šahu, rvanju, džudou, streljaštvu i ragbiju).\nRukometašice Radničkog su uz to osvojile i tri evropska Kupa Šampiona i tri Kupa pobednika Kupova Evrope što su i najveći ekipni uspesi našeg Sportskog društva. Sportisti Radničkog u pojedinačnoj seniorskoj konkurenciji su pritom osvojili i 166 pojedinačnih seniorskih titula državnog prvaka (u boksu, rvanju, karateu, kik-boksu, džudou, šahu, streljaštvu, gimnastici i atletici), uz mnoštvo srebrnih i bronzanih odličja i stotine medalja u mlađim kategorijama.\nBraneći boje državne reprezetacije sportisti Radničkog osvojili su 7 zlatnih i 6 srebrnih medalja na Olimpijskim igrama, 3 zlatne, 13 srebrnih i 12 bronzanih medalja na Svetskim prvenstvima i 8 zlatnih, 24 srebrne i 8 bronzanih medalja na Evropskim prvenstvima, što je ukupno 81 medalja na najvećim svetskim takmičenjima koje su osvajali pojedinci u pomenutim sportovima, kao i reprezentativci u fudbalu i kuglanju. Ako bi tome dodali i Mediteranske igre, Balkanske šampionate, Svetske i Evropske kupove i druga internacionalna reprezentativna takmičenja, spisak bi bio i mnogo veći.\nA kao rasadnik talenata Radnički je u mlađim kategorijama, od pionira i kadeta do juniora, od državnih do svetskih takmičenja, osvojio još stotine medalja, koje ovde ne možemo ni nabrojati.


source.ba | Zasjeda Predstavnički dom PSBiH, nastavljaju li se blokade izabranih zvaničnika iz RS\nZasjeda Predstavnički dom PSBiH, nastavljaju li se blokade izabranih zvaničnika iz RS\nPredstavnički dom Parlamentarne skupštine Bosne i Hercegovine (PSBiH) danas bi na sjednici trebalo da razmatra zahtjev poslanika Dragana Mektića da se Prijedlog zakona o prestanku mandata Visokog sudskog i tužilačkog vijeća (VSTV) BiH, u sadašnjem sastavu, razmatra po hitnom postupku. Ako se izabrani predsatvnici iz RS-a budu i danas ponašali u skladu s odlukom NSRS-a da ne odlučuju u državnim institucijama naići ćemo na nove blokade.\nPredstavnici klubova zastupnika SNSD-a, HDZ-a i Srpskog kluba u Parlamentu BiH predali su u proceduru zajednički Prijedlog zakona o izboru sudaca Ustavnog suda BiH. I Novaković-Bursać i Stevandić očekuju da će poslanici ova dva kluba na današnjoj sjednicu Predstavničkog doma djelovati u skladu sa zaključcima Narodne skupštine Republike Srpske.\nPodsjećamo, na Domu naroda nedavno sve su odluke vraćene na dodatna usaglašavanja, a zakonski prijedlozi odbijeni, jer su delegati iz Kluba Srba bili protiv svih tačaka, pa čak i onih koji se tiču lično njihovih članova kao što su imenovanja u različite komisije.\nInače, Mektić, čiji će prijedlog biti razmatran danas odmah je kazao da on neće slijediti odluku Dodika, a u obrazloženju prijedloga, između ostalog, naveo da je jedan od razloga za predlaganje tog zakona “vraćanje povjerenja javnosti u pogledu rada nosilaca pravosudnih fuпkcija”.\nPred poslanicima bi se trebao naći i Prijedlog zakona o izmjeni i dopunama Zakona o ombudsmenu za ljudska prava BiH, čiji je predlagač Vijeće ministara BiH.\nTrebao bi biti razmatran i Prijedlog zakona o izmjenama i dopunama Zakona o finansiranju institucija BiH, koji je također predložilo Vijeće ministara BiH, a kojim se predviđa uspostava budžetskog inspektorata u okviru Ministarstva finansija i trezora.\nNa dnevnom redu bi trebalo da se nađu i prijedlozi izmjena i dopuna Zakona o patentu, Zakona o Sudskoj policiji BiH te Zakona o sistemu državne pomoći u BiH, koje je predložilo Vijeće ministara BiH.\nPredviđeno je i razmatranje više izvještaja, informacija, odluka, poslaničkih inicijativa kao i davanje saglasnosti za ratifikaciju nekoliko sporazuma i ugovora.


LSV: Tri godine je prošlo, kada prestaje Zakon o umanjenju penzija? – Balkanekspresrb.rs\nNarodna poslanica i predsednica Foruma penzionera Lige socijaldemokrata Vojvodine Nada Lazić u pisanoj izjavi medijima podseća da je isteklo tri godine od usvajanja Zakona o privremenom uređivanju načina isplate penzija, a da je taj zakon i dalje na snazi:\n-Kada je 2014. godine najavljivan i usvajan, bilo reči da će trajanje ovog zakona biti oročeno, na tri godine. Čak je i u Predlogu zakona pisalo da će on trajati od novembra 2014 do decembra 2017. Međutim, u Zakonu koji je kasnije usvojen u parlamentu, rečenica o njegovom vremenskom ograničenju je nestala, podseća Lazićeva i dodaje da “zato nije bilo iznenađenje kada je premijerka nedavno, poručujući da će penzije od 1. januara biti veće nego pre smanjenja 2014, u nastavku izjave dodala da da će Zakon o privremenom uređenju načina isplate penzija nastaviti da važi i iduće godine, kao i da još neko vreme neće biti vraćena mera usklađivanja penzija dva puta godišnje”.\n-Dok su dugovi nereformisanih javnih preduzeća nastavili da se gomilaju, tokom tri godine štedelo se na penzionerima. Na kašikicu je vraćano, parče po parče oduzetog, obavezno uz pompezne najave i pred izbore, najpre parlamentarne, predsedničke, pa evo i sad pred beogradske.\nUkoliko je republička vlada na čelu sa Anom Brnabić, koja je uručila prvu seniorsku karticu u Beogradu, imala iskrenu nameru da pomogne najstarijim građanima, ministarstva za lokalnu samoupravu i socijalnu zaštitu, morala su koordinirati ovu akciju na vreme sa svim lokalnim samoupravama. Isto tako, i njihove stranačke u partijske kolege u Pokrajinskoj vladi i resornom Sekretarijatu za socijalnu zaštitu morale su aktivno da se uključe i koordiniraju taj posao u Vojvodini, umesto što uporno ćute i ne mešaju se u svoj posao, navodi predsednica Foruma penzionera LSV Nada Lazić.♦


Navijači Liverpula: "Vratite nam Beniteza" - Sportske.net\nNavijači Liverpula: "Vratite nam Beniteza"\nPo ko zna koji put vatrene pristalice kluba sa 'Enfilda' pokazuju da ne zaboravljaju Rafaela Beniteza, čoveka koji je u sinoćnom finalu Čelsi odveo do titule Lige Evropa.\nRodžers poslao ponudu Madriđanima!Liverpul - Kako pobetiti Tonija Pjulisa?Murinjo, koliko te jako gurnuo Venger?Azar ima magiju u nogamaDeo navijača Liverpula bojkotuje meč sa Halom!\nVlasik Liverpula Džon Henri je sa Brendanom Rodžersom započeo novi ciklus, stvorio dugoročni plan od koga se očekuje da u narednim godinama pruži rezultate.\nIpak, nakon sinoćnog finala u kome je Rafael Benitez kao privremeni trener Čelsija ovu ekipu poveo do evropske titule, sve su glasniji pozivi upućeni Henriju da vrati španskog trenera.\nBenitez će na kraju sezone, već kroz nekoliko nedelja, biti slobodan agent, vatrene pristalice kluba sa 'Enfilda' zahtevaju reakciju jer su uvereni da je Benitez čovek koji ih ponovo može povesti do slave.\nNaime, u svojim jasnim porukama upućenim prvom čoveku kluba, navijači Liverpula ne spore kvalitet Brendana Rodžersa, ali podsećaju da je Rafa bio taj koji iz ekipe izvlačio maksimum u datom trenutku.\nIpak, u moru poruka koje je dobio nakon sinoćne utakmice našle su se i one koje sumnjaju u izbor prvog čoveka Liverpula.\nNaime, određeni deo navijača smatra da je Rodžers trener koji 'klima glavom' na svaki zahtev vlasnika, te da nije samostalan u radu i da kao takav ne može ostvariti rezultate.\nInače, i sam Rafael Benitez je nebrojeno puta ponovio da ne bi imao ništa protiv povratku na 'Enfild', a u osvrtu na svoje rezultate na klupi Čelsija, Španac ističe zadovoljstvo.\n"Ponosan sam na rezultate koje sam ostvario u Čelsiju. Utakmica protiv Benfike je bila teška, znali smo da imaju dobar tim, da pritiskaju protivnika. U drugom poluvremenu smo igrali dobro i to je odlučilo", rekao je Benitez, preneo je Bi-Bi-Si.\n"Pokušali smo da budemo među prve tri ekipe u ligi, igrali smo u dva finala i dva polifinala. Imali smo problema sa sastavom, mnogo je mladih igrača i pored ostalih problema sa kojima smo se suočili - zadovoljan sam. Kada bi neko analizirao okolnosti, shvatio bi da smo bili u teškoj situaciji, ali smo ipak osvojili trofej", dodao je on.\nBenitez će poslednji put predvoditi Čelsi u nedelju protiv Evertona, u poslednjem kolu Premijer lige, u kome će "plavci" pokušati da pobedom osiguraju direktan plasman u Ligu šampiona, u suprotnom ekipa će igrati u kvalifikacijama.\nBenitez, koji je 2004. godine sa Valensijom osvojio Kup UEFA, a godinu dana kasnije Ligu šampiona sa Liverpulom, nada se da će mu i navijači Čelsija priznati dobre rezultate.\n"Svako ima svoje mišljenje, ali dobio sam i mnogo poruka podrške od navijača koji su svesni da smo dobro radili. Kažu mi da ne slušam druge, ali ja sam potpuno koncentrisan na svoj posao. Drago mi je što su neki navijači zadovoljni, a oni koji nisu - to je njihova stvar", rekao je Benitez.


Ambasador Srbije u Kijevu: U kontaktu smo s našim državljanima u Ukrajini - Svet - Dnevni list Danas\nPočetna » Svet » Ambasador Srbije u Kijevu: U kontaktu smo s našim državljanima u Ukrajini\nAmbasador Srbije u Kijevu: U kontaktu smo s našim državljanima u Ukrajini\nJedan broj građana Srbije evakuisao se iz Ukrajine i pre nego što je izdata preporuka ambasade, kazao je ambasador Srbije u Kijevu Aca Jovanović. Ističe da su u kontaktu sa državljanima Srbije koji trenutno pokušavaju da napuste tu zemlju.\nAmbasador Srbije u Kijevu Aca Jovanović kaže da su ovom trenutku na snazi mere upozorenja na opasnost.\n„Čuju se detonacije, znači da ima aktivnosti“, rekao je Jovanović za RTS.\nŠto se tiče naših građana, onih koji nisu otišli iz Ukrajine nakon što je objavljena preporuka da to učine, kako kaže Jovanović, neki su krenuli tokom jučerašnjeg dana, a neki prekjuče.\n„S obzirom da su putevi zakrčeni, da su na putevima prema zapadu kontrolni punktovi, jer je uvedeno ratno stanje, a samim tim i obaveza mobilizacije svih punoletnih državljana Ukrajine od 18 do 60 godina, tako da tu dolazi do zastoja i do stalnih kontrola“, navodi Jovanović.\nIstiče da je u kontaktu sa našim državljanima.\n„Pratim kretanje onih državaljana koji su se javili. Oni mi se javljaju povremeno tako da znam dokle su stigli da bismo imali informaciju kada napuste zemlju“, dodaje Jovanović.\nUkazao je da su dobili informaciju da će ukrajinske železnice u večernjim satima od 19.50 pa do 22.37 imati vozove koji polaze iz Kijeva u pravcu zapada.\n„Ima sedam vozova i njihov kapacitet je negde oko 10.000 ljudi koje mogu da prevezu do kraja dana prema zapadu“, poručio je Jovanović.\nAmbasador Srbije u UkrajiniSukob Ukrajine i RusijeUkrajinaKijev


Izvor: eKapija | Utorak, 02.10.2018.| 09:15\nTržište nekretnina u Srbiji zabeležilo je u prvoj polovini 2018. godine rast u odnosu na isti period 2017. U prvih šest meseci bilo je "teško" 1,6 mlrd EUR, a prema podacima Republičkog geodetskog zavoda, sklopljeno je 48.000 kupoprodajnih ugovora. Prodavci nekretnina takođe tvrde da je tržište ponovo oživelo i da su cene kvadrata u većini gradova "skočile", a kao bitne faktore za povećanje prodaje navode, između ostalog, i povoljne stambene kredite. Najtraženije su nekretnine u Beogradu, Novom Sadu i na Zlatiboru, a stanovi nastavljaju da budu traženiji od kuća, dok novi trendovi i oblici gradnje, kao što su kondominijumi i zatvorena naselja, pronalaze put do kupaca kojima je komfor na prvom mestu.\nPovećan je i broj izdatih građevinskih dozvola u odnosu na prethodnu godinu, a stručnjaci smatraju da će dodatni "vetar u leđa" sektoru građevine, koja sada beleži značajno veći udeo u BDP-u Srbije, dati i izmena propisa u tom sektoru, odnosno pojednostavljenje i ubrzanje procedura za izdavanje različitih dozvola i dokumenata.\nOvakav rast tržišta donosi nove poslovne šanse, pa je eKapija odlučila da i ove godine nastavi da se bavi sektorom nekretnina i njihovog opremanja. Razgovarali smo sa stručnjacima, predstavnicima institucija i kompanija koje se bave izgradnjom, održavanjem i upravljanjem nekretninama, kao i sa investitorima u nove stambeno-poslovne komplekse kojih je sve više, posebno u Beogradu.\nSve ove novoizgrađene nekretnine treba i opremiti i urediti, pa veliki posao čeka arhitekte, stiliste, enterijeriste i proizvođače nameštaja i opreme za stanove, prodavnice, tržne centre. Naši sagovornici kažu da je primetno da se sve više vraćaju detalji koji su bili u modi sedamdesetih godina prošlog veka, kao i da kompanije danas više brinu o uređenju poslovnih enterijera, jer znaju da je to slika firme u očima kupaca i klijenata i da itekako utiče na brend.\nU novom Tematskom biltenu eKapije: Nekretnine i enterijer - Rast tržišta donosi nove poslovne šanse, bavimo se i digitalizacijom katastra i uvođenjem elektronskog sistema za izdavanje građevinskih dozvola, koji predstavlja jedan od najvažnijih izazova i značajnih koraka za dalji napredak sektora. Možete da saznate i koji propisi bi uskoro trebalo da unaprede poslovno okruženje u ovom sektoru, gde su sve u planu ili se već grade novi stambeni i komercijalni objekti, kakva je perspektiva zelenih tehnologija i pametnih zgrada i u kom pravcu bi moglo da se kreće tržište nekretnina u narednom periodu.\nUrednik biltena: Marko Andrejić\nposlovni prostor u Srbiji


Foto: New York City Sheriff's Office / Privatna arhiva\nKako je za “Biznis insajder” saopštila kancelarija njujorškog šerifa, službenici su u zadnjoj prostoriji s nekoliko dušeka i kondomima razbacanim po podu, uhvatili tri para u seksu.\nŽurka je održana u “žutoj” zoni, u kojoj je zabranjeno okupljanje više od 25 osoba, prenosi “Biznis insajder”.\nDvojica organizatora i jedan učesnik optuženi su za nekoliko prestupa, između ostalog za kršenje mera protiv kovida-19 i prodaju alkohola bez dozvole. Vlasnici prostora u kome su bahanalije održane kažnjeni su sa 15.000 dolara.\nOvo je poslednje veliko okupljanje koje je policija rasturila zbog kršenja mera u pandemiji. Nedavno je upala u klub borilačkih veština “Rumble in the Bronx”, gde je u tom trenutku bilo 200 ljudi.\nBahanalije kluba svingera “Kaligula” organizovane su samo nedelju dana nakon što su škole u gradu zatvorene na neodređeno vreme zbog sve većeg broja zaraženih.


Košarka / 11.07.2019.\nNije baš tako crno kako se čini na prvi pogled, po pitanju prohodnosti iz ABA lige u Evroligu.\nŠtaviše, nije uopšte crno, jer će sve biti kao do sada, poručuju iz regionalnog takmičenja.\n"Prvak ABA lige će u dve sezone posle naredne imati mesto u Evroligi", izjavio je potpredsednik ABA lige Domagoj Čavlović, koji je bio prisutan na sastanku deoničara Evroligine upravljačke kompanije "ECA", održanom u Minhenu.\nTamo je odlučeno da se ukinu garantovana mesta ABA ligi, VTB ligi, španskom i nemačkom prvenstvu. Te četiri evroligaške "vize" će od 2020. biti pretvorene u tri specijalne pozivnice i jedno dodatno mesto za Evrokup.\nAli, ex-YU takmičenje imaće prioritet prilikom dodele jednog od tri "vajld karda", jer naš region za razliku od Rusije (sa okolnim zemljama), Španije i Nemačke, nema nijedan klub kome je učešće u Evroligi osigurano bilo kakvim ugovorom.\n"Prema novim pravilima, domaće lige više nemaju direktnu prohodnost ka Evroligi, ali ABA liga je dobila garancije da će zadržati mesto u Evroligi kroz jedan od tri 'vajld karda', koji će se dodeljivati svake godine", istakao je Čavlović.\nOn je dodao da je zadatak svih činilaca ABA lige da je zajedničkim radom podignu na još viši nivo.\n"Moramo da opravdamo poverenje Evrolige i da pokušamo da obezbedimo još bolji status za naše klubove".


Tip dana: Bajern Minhen – Borusija Menhengladbah: Bavarci silno motivisani, žele osvetu za katastrofu u Kupu! Hiter pred otkazom? – Kladjenje.rs\nHomeTip DanaTip dana: Bajern Minhen – Borusija Menhengladbah: Bavarci silno motivisani, žele osvetu za katastrofu u Kupu! Hiter pred otkazom?\n7 Januara, 2022 Vlajko Tip Dana 0\nU petak je nešto bolja ponuda nego što je to bio slučaj u prethodnih nekoliko dana, a za vas smo ovog puta analizirali premijerni meč 18. kola Bundeslige u kom će Bajern Minhen na svom terenu dočekati Borusiju iz Menhengladbaha, u susretu koji će biti odigran bez prisustva publike.\nPočetak ovog u najavi veoma interesantnog susreta je zakazan za 20 časova i 30 minuta.\nGodinama unazad Bajern praktično da nema dostojnu konkurenciju u najkvalitetnijem rangu nemačkog fudbala, a to se najbolje vidi i u dosadašnjem toku šampionata obzirom da se tim iz Minhena trenutno nalazi na prvom mestu na tabeli uz čak devet bodova manjka u odnosu na drugoplasiranu Borusiju iz Dortmunda, što je ogromna razlika koju su Bavarci retko kada “prosuli” u prethodnih nekoliko sezona dominacije.\nNa poslednjih pet susreta izabranici Julijana Nagelsmana koji se sjajno snašao u svom novom klubu su ostvarili isto toliko trijumfa, a tu svakako računamo i pobedu u “Klasikeru” kada je tim iz Minhena slavio na gostovanju kod Borusije iz Dortmunda, u jednom fantastičnom susretu na kom smo videli čak pet golova, pošto je na kraju bilo 2:3.\nNaravno, ne treba zaboraviti da su Bavarci pružali fenomenalne partije i grupnoj fazi Lige šampiona gde su osvojili prvo mesto uz samo tri primljena gola, a postignuta čak 22.\nU poslednjem kolu grupne faze aktuelni šamion Nemačke je presudio Barseloni i eliminisao katalonski klub iz daljeg takmičenja, pošto je taj meč na “Alijanc Areni” završen rezultatom 3:0.\nKada su u pitanju partije na domaćem terenu u Bundesligi, do sada je Bajern odigrao devet mečeva kao domaćin i ostvario čak osam trijumfa uz samo jedan poraz.\nKao i većina klubova u Evropi i tim iz Minhena ima ogromne probleme sa koronavirusom, pa u ovom trenutku Julijen Nagelsman neće moći da računa na Nojera, Sanea i Upamekana koji su zaraženi, dok je sva prilika da će se Lukas Ernandez oporavaiti za ovaj susret sa Menhengladbahom.\nMeđutim, Bavarci imaju i dosat povređenih fudbalera, pa za ovaj premijerni duel u 2022. godini kada je Bundesliga u pitanju, trener domaćina neće moći da računa i na Tolisoa, Gorecku, Komana i Šupo-Motinga.\nBorusija Menhengladbah: Katastrofalne partije u poslednje vreme!\nMenhengladbah je poprilično dobro startovao ove sezone, međutim kako je vreme prolazilo tako su i popularni “ždrebci” pružali sve slabije partije.\nPoražavajuće zvuči podatak da su izabranici Adi Hitera na poslednjih pet mečeva doživeli četiri poraza uz jedan remi i uz čak osamnaest primljenih golova.\nU poslednjem kolu pred ovu mini zimsku pauzu Menhengladbah je odigrao jedan dosta dobar meč na gostovanju kod Hofenhajma u kom je ova ekipa propustila da osvoji sva tri boda, pošto su “ždrebci” vodili sve do prvog minuta sudijske nadoknade kada je Akpoguma poravnao rezultat.\nNaravno, ne treba zaboraviti da su izabranici Adi Hitera pre nekoliko kola doživeli pravu katastrofu na svom terenu od Frajburga, pošto je taj duel završen rezultatom 0:6, a da stvari budu još gore po ovu ekipu, Menhengladbah je nakon toga primio čak četiri gola i na gostovanju kod Lajpciga (4:1), pa je utisak da se Hiter nalazi pred smenom, naravno ukoliko se nešto drastično ne promeni u drugom delu šampionata.\nIpak, Borusija u veoma lepom raspoloženju putuje na gostovanje kod lidera na tabeli obzirom da su istu ekipu ne tako davno deklasirali u nemačkom Kupu kada je bilo čak 5:0 što je najubedljviji poraz Bajerna u ovom veku.\nTrenutno se Menhengladbah nalazi tek na četrnaestom mestu na tabeli uz samo dva boda manjka u odnosu na ekipu koja će na kraju napustiti najkvalitetniji rang nemačkog fudbala, pa je sigurno da je situacija u ovom klubu alarmantna.\nInače, Adi Hiter za ovaj veoma važan duel neće moći da računa na šestoricu standardnih fudbalera, što i nije toliko presudan podatak obzirom da i aktuelni šampion ima ogromne probleme sa sastavom tima.\nPoslednji međusobni susret u Bundesligi između Bajerna i Borusije iz Menhengladbaha je odigran sredinom avgusta prošle godine kada je bilo 1:1.\nAko se malo osvrnemo na tradiciju utisak je da Bajern u poslednje vreme ima dosta problema u međusobnim duelima protiv Menhengladbaha, pošto na poslednjih pet međusobnih susreta aktuelni šampion Nemačke ima samo jedan trijumf, jedan meč je završen nerešeno, a čak tri puta je Borusija slavila.\nIpak, ne treba zaboraviti onu katastrofu izabranika Julijana Nagelsmana u Kupu, zbog čega će tim iz Minhena učiniti sve da se dobrano revanšira gostima iz Menhengladbaha, zbog čega vam savetujemo da probate sa prelazom 1-1 za koji je kladionica Meridianbet pripremila kvotu 1.86.\nNaravno, ne treba sumnjati u dosta golova na “Alijanc Areni” pa vam savetujemo da probate sa igrom 4+ koju Meridianbet plaća sa kvotom 1.75.\nZa kraj, mišljenja smo da će domaćin na svom stadionu postići tri i više golova, zbog čega vam hrabro preporučujemo da odigrate igru D3+ za koju je Meridianbet pripremio zaista sjajnu kvotu 3.10.


Lavrov: Pozdravljamo, libijski lideri pozvani na naš zahtev\nTanjug 19. januara 2020. 23:45\nBERLIN – Rusija pozdravlja rezultate današnje međunarodne konferencije o Libiji u Berlinu, ali ističe da i dalje postoje razlike u pristupu zaraćenih strana, rekao je vršilac dužnosti šefa ruske diplomatije Sergej Lavrov.\n„Generalno, smatramo da je konferencija bila veoma uspešna. Očigledno je na Libijcima da odluče (o svojoj sudbini), pre svega. Očigledno da napori za uspostavljanje dijaloga između strana propadaju za sada, pošto su razlike u njihovim pristupima prevelike“, rekao je Lavrov.\n„Zahvaljujući našem insistiranju organizatori su odstupili od svog prvobitnog plana da sazovu sastanak bez libijskih strana i pozvali su libijske lidere na konferenciju“, rekao je Lavrov, precizirajući da misli na predsednika međunarodno priznate libijske vlade narodnog jedinstva Fajez al-Saradž i komandanta Libijske narodne armije generala Kalifa Haftara.


Skupština grada Zvornika donijela odluku o komunalnim taksama – pročitajte ko ima pravo na olakšice ili su oslobođeni takse, subvenicije i za zakup javnih površina - infoBirač\nSkupština grada Zvornika donijela odluku o komunalnim taksama – pročitajte ko ima pravo na olakšice ili su oslobođeni takse, subvenicije i za zakup javnih površina\nOdbornici Skupštine grada Zvornika usvojili su na jučerašnjem zasjedanju Odluku o usvajanju mjera za pomoć privrednim subjektima na području grada u svrhu sanacije štete izazvane pandemijom virusa korona.\nPrivredni subjekti kojima je bio zabranjen rad, na osnovu ove Odluke, imaju pravo na 100 odsto, a oni kojima je bio ograničen ili otežan rad, na 50 posto od iznosa alikvotnog dijela komunalne takse za isticanje poslovnog imena za mart, april i maj ove godine.\nSubvenciju naknade od Grada Zvornika za zauzimanje javne površine, kao i zakup prostora u vlasništvu Grada, u iznosu od 100 odsto imaju subjekti kojima je bio zabranjen rad, a od 50 posto oni kojima je bio ograničen.\nZahtjeve za subvenciju privredni subjekti moći će da podnesu po osnovu Javnog poziva koji će biti objavljen na zvaničnoj internet stranici Grada Zvornika.\n– Mi ćemo podržati naše privrednike i na način da ćemo raspisati konkurs za podsticaj zapošljavanja radnika, a negdje će to možda biti i povratak onih radnika koji su zbog pandemije virusa korona i vanrednog stanja ostali bez posla. Za tu namjenu u ovogodišnjem budžetu imamo 400.000 КM – rekao je gradonačelnik Zvornik Zoran Stevanović.\nJoš pet novih slučajeva zaraze korona virusom u Zvorniku\nOdržani protesti mještana Kamenice i Glodi zbog najave izgradnje minicentrala na Drinjači\nU petak projekcija filma „Suze anđela“\n24 Jula, 2018 admin


Obren Tešić 20. godina posle – Gina Bajina Bašta\nU petak, 9. septembra u 20h – Otvaranje izložbe „20 godina na putevima raja“ u Galeriji ustanove „Kultura“\nU subotu, 10. septembra – „Obrenov krug“. U 10h okupljanje ispred firme „BB Klekovača“, formiranje kolone i polazak u počasnu vožnju po unapred utvrđenoj trasi koju je isplanirao organizator. Na samom mestu sastanka uputićemo vas i u dodatne detalje u vezi sa vožnjom i dešavanjima u toku iste.\n„Obrenov krug“ je vožnja rekreativnog karaktera. Učešće mogu uzeti SVI, bez ikakve prijave, samim dolaskom na polazno mesto. Možete voziti civilni ili reli automobil (ukoliko ga posedujete). Od reli vozača, suvozača, AS klubova, njihovih timova, vrednih majstora, kao i vernih fanova svakako se očekuje učešće, ali očekujemo i dolazak ljudi koji nemaju direktne veze sa automobilizmom, koji žele da se podsete velikog šampiona i odaju mu počast.\nPo završetku „Obrenovog kruga“ u bioskopu „Vlaja“ prikazaće se kratki dokumentarni film „Fantastični reli“, koji je samo za ovu priliku snimila producentska kuća „Karantin film“. Ukoliko bude bilo interesovanja, postoji i mogućnost prikazivanja reprizne projekcije.\nU slučaju da imate dodatna pitanja ili nedoumice u vezi sa programom, možete se informisati putem telefona\n065/258-2258 ili putem elektronske pošte, jovanjelisavcic@hotmail.com kontakt osoba Jovan Jelisavčić.\n⟵SEĆANJE NA OBRENA TEŠIĆA: Na jesen premijera filma o proslavljenom relisti i velikom šampionu\nProgram manifestacije „Obren Tešić 20. godina posle“⟶


Iz RS poručuju: Nema skidanja Karadžićeve ploče – Minber\nstu. 08, 2020 at 9:29 pm\nIz RS poručuju: Nema skidanja Karadžićeve ploče\nEdin 2 godine ago 324 views\nUnija Studenata RS, Studentski parlament Univerziteta u Istočnom Sarajevu i parlament Studentskog doma Pale poručili su da nema ništa od skidanja ploče sa imenom ratnog zločinca Radovana Karadžića sa zgrade Doma, bez obzira ko pokuša da je skine, pa makar to bio i visoki predstavnik Valentin Incko lično.\n– Radovan Karadžić je prvi predsjednik Republike Srpske, zemlje koja je naša domovina, koju volimo svim srcem, koju niko neće vrijeđati i napadati bez da dobije povratnu reakciju. Lik i djelo Radovana Karadžića će uvijek živjeti kroz sve stanovnike Republike Srpske, posebno kroz nas studente, koji ćemo ga uvijek poštovati i pamtiti – naveli su studenti u zajedničkom saopštenju.\nPodsjetimo, visoki predstavnik Valentin Inzko na sjednici Vijeća sigurnosti UN je iznio stav da bi Milorad Dodik do majskog zasjedanja Vijeća sigurnosti UN-a trebalo da bude suočen sa zabranom putovanja u sve zemlje Evropske unije, kao i u sve zemlje UN-a.\nInzko navodi da bi se to trebalo destiti ako u međuvremenu ne promijeni naziv Studentskog doma na Palama, koji nosi ime ratnog zločinca Radovana Karadžića.\n“Kao što je njemački ministar spoljnih poslova rekao – u civilizovanoj Evropi nema mjesta za one koji veličaju ratne zločince. Nema mjesta za one koji ne dijele evropske vrijednosti”, istakao je Inzko pred Savjetom bezbjednosti UN-a,\nEdin 8 studenoga, 2020\nDok svjetski lideri žure da čestitaju Bidenu na pobjedi, iz Rusije ni riječi


Dodik: Međunarodna zajednica nije bila korektna prema Srbima\nČlanica Saveta REM: Skandalozno objavljivanje snimka maloletnika na TV Pink |\n► Dodik: Međunarodna zajednica nije bila korektna prema Srbima\n04.08.2017 Banja Luka\nPredsednik Republike Srpske Milorad Dodik izjavio je večeras da uloga Međunarodne zajednice u vremenima nakon raspada Jugoslavije "nije bila korektna", jer je uvek bila neobjektivna prema Srbima.\n"Uvek su pokušali da svih ovih godina uruše postojanje RS, a ojačaju unitarnu i centralistički uređenu BiH, koja je antisrpski projekat. Mi ne možemo da gradimo svoju nacionalnu budućnost u okviru BiH. To je nama jasno. Mi u RS ne vidimo mogućnost i okvir za našu nacionalnu slobodu u BiH", rekao je Dodik za Radio-televiziju Srbije.\nOcenio je da je "BiH stvorena Dejtonom pomalo već izgubljena", ističući i da je degradirana autonomija Srba dobijena tim sporazumom.\n"Srbi u zemljama bivše Jugoslavije loše prolaze, deo su stalnih progona - institucionalnih od strane država nastalih raspadom bivše Jugosalvije. Činjenica je da se u Hrvatskoj kod Srba širi ogroman strah, da nemaju hrabrost da iznesu svoje nacionalno pripadništvo", rekao je Dodik.\nDodik je rekao da Srbi u BiH "veoma šikanirani, nemaju slobodu izražavanja", dok su Bošnjaci veoma zastupljeni u institucijama RS.\nOn je rekao da je na večerašnjem sastanku sa predsednikom Srbije Aleksandrom Vučićem bilo reči o programima koji bi omogućili da se "u okviru onoga što jeste standard za nacionalnu saradnju pojača i pomogne stvaranje srpskih nacionalnih institucija, škola, verskih objekata, vrtića i fakulteta".\nNova žrtva koronavirusa u BiH, raste broj obolelih\nMuškarac iz Živinica (91) sa potvrđenom infekcijom koronavirusom, preminuo je jutros u kovid bolnici Univerzitetskog kliničkog centra u Tuzli.


Smanjen prostor za korupciju\nIzmene Zakona o planianju i izgradnji koje su stupile na snagu trebalo bi, prema analizi NALED-a, da skrate postupak dobijanja građevinske dozvole sa 265 na 100 dana i da eliminišu 20 administrativnih koraka u ovoj proceduri (http://goo.gl/M76EoP).\nGrađani i privreda zahteve za dozvole predavaće lokalnoj samoupravi (odnosno Ministarstvu kod većih investicija), koja će za njih pribavljati uslove za gradnju, što znači da investitori neće više morati da odlaze na šaltere javnih preduzeća koji su bili jedno od uskih grla procedure.\nDodatni impuls odgovornijem postupanju državnih organa trebalo bi da da odredba koja lokalnu samoupravu obavezuje da pokreće postupke protiv službenika institucija i javnih preduzeća ako ne poštuju zakonske rokove.\nPojednostavljivanje procedura, jasno propisivanje rokova, sa sankcijama za njihovo kršenje, i uklanjanje nepotrebnih kontakata investitora sa različitim službama smanjuje prostor za korupciju.\nUvođenje ovakvog sistema bilo je propisano i Nacionalnom strategijom za borbu protiv korupcije - jedan od ciljeva Strategije je "Smanjen broj procedura i uvođenje 'jednošalterskog sistema' za izdavanje građevinskih i drugih dozvola i saglasnosti".\nPohvalna je što je ovaj cilj ispunjen pre roka - Akcioni plan je propisao rok od 17 meseci za usvajanje zakona, što ističe u februaru. Ostaje samo da se vidi da li će ove izmene propisa i u praksi doneti željene efekte.


SVAKI ČETVRTI NOVI STAN PRODAT U BANJALUCI Velika potražnja za nekretninama u najvećem gradu Srpske\nKoliko u Banjaluci vlada velika potražnja za stanovima najbolje govori podatak da je trenutno aktivno stotinak gradilišta iz oblasti stanogradnje, a da je prošle godine svaki četvrti novi stan prodat upravo u najvećem gradu Srpske.\nOsim što je najveća potražnja i prodaja, u Banjaluci su stanovi već godinama najskuplji. Tako je po podacima Zavoda za statistiku RS, prošle godine prosečna cena prodatih novih stanova u ovom gradu bila 2.303 KM po kvadratu, a prodato je 547 stanova. Inače, u celoj Republici Srpskoj je lane zabeležena prodaja 2.269 novih stanova po prosečnoj ceni po kvadratu od 1.632 marke.\nDragan Milanović, iz Agencije za promet nekrentinama REMAX Banaluka, za „EuroBlic“ kaže da otprilike polovina kupaca stanova u Banjaluci dolaze iz drugih, manjih sredina. Ostali kupci su Banjalučani koji nisu rešili stambeno pitanje, zatim oni koji kupuju stanove da bi ih rentali i naši ljudi iz cele RS koji rade u inostranstvu.\n- Znamo da je Banjaluka centar Srspske u svemu i to je njen potencijal. U malim sredinama ljudi veoma retko kupuju nekretnine. Ako imaju viška novca, onda se odluče za kupovinu u Banjaluci i onda neko dođe tu da živi, neko šalje decu na studije, neko rentira zbog popriličnog prinosa na uloženi kapital – objašnjava Milanović.\n– Najznačajnije je to što su kamate na štednju veoma niske već duže vreme, gotovo da ih i nema, a u evropskim zemljama su čak i negativne. Recimo, ako imate 100.000 KM štednje u banci, vi gotovo da i nemate neki prinos, odnosno „pojede“ ga inflacija. Ali, za te pare možete kupiti stan u Banjaluci od 40 kvadrata na odličnoj lokaciji i onda ga izdavati. Od toga godišnje minimalno možete da prihodujete 4.000 KM – ilustruje Milanović.\n– Zatim, naši ljudi koji su otišli u inostranstvo pre četiri-pet godina iz bilo kojeg dela RS, sada su u prilici da kupe neki manji stan u Banjaluci u kojem borave kada dođu ovamo. Naši ljudi koji rade u inostranstvu više ne prave trospratne kuće u svojim rodnim krajevima, već stanove u Banjaluci jer im je to ekonomski isplativo – ističe Milanović.\nDalje, kako navodi, ljudi koji imaju viška novca se retko odlučuju da pokrenu neki biznis zbog nepovoljnog poslovnog ambijenta pa ulažu u nekretnine jer im to, i kada se dese turbulencije na tržištu, ne mogu da izgube u potpunosti.\nOn zaključuje da će stanogradnja u Banjaluci da bude veoma atraktivna delatnost sve dok vlada velika potražnja za stanovima, a potražnja utiče i na cenu.\nSekretar Udruženja građevinarstva u Privrednoj komori RS Mile Petrović za “EuroBlic” kaže da se ekspanzija u oblasti stanogradnje u RS, naročito u Banjaluci, može očekivati i u narednom perioodu.\n- Nezahvalno je davati prognozu do kada tačno će biti ovakav trend, ali za očekivati je da se najviše gradi u većim gradovima kao što su Banjaluka, Istočno Sarajevo, Trebinje, te Bjeljina, jer ovi gradovi raspolažu sa atraktivnim lokacijama a istovremeno zauzimaju i dobar geografski položaj. Na konačnu prodaju stanova utiče kupovna moć stanovništva kako domaćeg tako i dijaspore koji zbog malih kamata na štednju u bankama kao isplativiji oblik štednje vide kupovinu nekretnina u Republici Srpskoj – navodi Petrović.\nProcvat u Istočno Novom Sarajevu\nNakon Banjaluke, najviše novih stanova u Srpskoj prodato je u Istočno Novom Sarajevu (416 stanova po prosečnoj ceni po kvadratu od 1.340 KM). Zatim u Doboju gde su prodata 302 nova stana (prosečna cena po kvadratu 1.410 KM), u Trebinju (251 stan po prosečnoj ceni od 1.776 KM po kvadratu) i u Bijeljini (190 stanova po prosečnoj ceni od 1.366 KM po kvadratu). Dakle, u pet gradova RS prodata su 1.706 nova stana od ukupno prodatih 2.269 u celoj RS.\nNa pitanje zbog čega vlada značajna potražnja za stanovima u Istočnom Novom Sarajevu, Milanović kaže da je presudna blizina (federalnom) Sarajevu.\n– U Sarajevu su stanovi znatno skuplji, pa se ljudi, čak i iz Federacije BiH, odlučuju da kupe stan u Istočnom Sarajevu. Dalje, veliki deo ostatka istočnog dela RS, koji je pre rata bio naslonjen na Sarajevo, sada kupuje stanove u Istočnom Sarajevu – objašnjava Milanović.\nSKOČILE CENE NOVIH STANOVA Kvadrat u RS u proseku košta 1.527 KM\nDETALJI AKCIJE U ILIDŽI Uhapšen direktor firme, pronađeno 60.000 maraka